
Некаторыя заўвагі аб вывучэнні “трасянкі”, 
або Выклікі для беларускіх гуманітарных і сацыяльных навук

Патрэба вывучаць шматаблічнае беларускае вуснае змешанае маўленне, якое ў звычайным і навуковым ужытку часта называецца “трасянкай”
, аказалася для беларускай лінгвістыкі пэўным “моцным арэшкам”. Прайшло ўжо больш за дваццаць гадоў з пачатку абмеркавання гэтай з’явы ў грамадстве і дзесяць гадоў з часу першай спецыяльнай публікацыі пра “трасянку” беларускага мовазнаўца
, аднак у беларускай лінгвістыцы даследаванне вуснага змешанага маўлення дагэтуль працягвае заставацца справай прыватных ініцыятыў асобных людзей. Феномен беларускай лінгвістыкі, якая неахвотна даследуе трасянку, ухіляецца ад яе вывучэння, цікавы ў святле той акалічнасці, што асэнсаванне гэтай складанай і супярэчлівай з’явы цяжка сабе ўявіць без значнага ўкладу ў гэту галіну з боку беларускіх аўтараў. Гэта нежаданне абумоўлена, праўдападобна, у тым ліку выключнай складанасцю самога аб’екта даследавання, які патрабуе доўгатэрміновай комплекснай распрацоўкі з прыцягненнем ведаў, якія выходзяць за рамкі лінгвістыкі. Даволі натуральным у такой сітуацыі прыходзіцца прызнаць стан рэчаў, пры якім найбольш заўважныя ініцыятывы вывучэння трасянкі паходзяць з-за межаў Беларусі (параўн. у гэтым плане працы І. Ліскавец, Г. Генчэля і яго супрацоўнікаў, М. Слобады і інш.).

Пачаткі вывучэння “трасянкі” ў Беларусі: адкуль мы выйшлі?
Пачаткі вывучэння нейкага аб’екта ў многім могуць прадвызначаць ход наступнага яго даследавання. Ва ўмовах адсутнасці корпусу запісаў трасянкі значнае месца ў даследаваннях можа займаць вывучэнне дыскурсу аб ёй.

На адрозненне ад украінскай сітуацыі, дзе выраз “суржык” у яго моўнай іпастасі ў 1978 г.  быў прыведзены ў шматтомным Слоўніку украінскай мовы, выраз “трасянка” ў значэнні ‘сумесь беларускай і рускай моў’ у беларускіх лексікаграфічных крыніцах 1970 – 1980-х гадоў не фіксаваўся. Упершыню гэта слова было апісана ў беларускім слоўніку толькі ў 1996 годзе, дзе трасянка была кваліфікавана як “прадукт беларуска-рускага змешанага маўлення”
.

Нельга, аднак, сказаць, што беларускія лінгвісты і гуманітарыі  ранейшых гадоў не сутыкаліся з якімі-небудзь элементамі моўнага змешвання ці змешанымі моўнымі фармацыямі ўвогуле.

Так, задумваючыся ў 1846 годзе, чаму ў пададзеных яму запісах беларускіх песень часціца ці амаль заўсёды перадавалася як чы, Ян Чачот прыходзіў да высновы, што прычынай гэтаму можа служыць тая акалічнасць, што “прызвычаеныя да польскай мовы вясковыя дзяўчаты, якія служаць па дамах, дзе лепей размаўляюць па-польску” маглі так дыктаваць песні сваім паненкам і паням
.
  У 1860-х гадах Іван Насовіч назіраў нейкае знарочыстае, «только из чванства», «укідванне» ў беларускае маўленне польскіх слоў у вуснах дробнай беларускай шляхты, якая добра гаварыла па-беларуску, заўважаючы, аднак, пры гэтым, што падобныя моўныя паводзіны былі рэдкасцю
.
Наведаўшы ў 1926 годзе Мінск, Вацлаў Ластоўскі сутыкнуўся з вусным змешаным маўленнем, якое ён назваў чаўнёй (з чаўпня, што ад дзеяслова чаўпсці ‘гаварыць лухту, плявузгаць’)
. Рэцэнзуючы творы Цішкі Гартнага, мовазнавец і літаратурны крытык М. Байкоў у 1927 годзе ўхвальна выказаўся аб перадачы аўтарам ў драматычным творы асаблівасцей маўлення русіфікаваных персанажаў, якія карыстаюцца “беларуска-расійскім жаргонам”. Такая “жаргонная” мова, на думку Байкова, для сцэнічнага маўлення некаторых герояў з’яўляецца “зусім натуральнай”
.

У артыкуле, прысвечаным пісьменнасці вучняў, метадыст В. Самцэвіч у канцы 1920-х гадоў наогул вельмі крытычна выказаўся наконт стану вуснага беларускага маўлення з пункту гледжання яго адпаведнасці беларускай літаратурнай мове: “наша інтэлігенцыя ў сям’і і жыцці наогул беларускай мовай яшчэ не карыстаецца, а калі часам і ўжывае беларускія словы, дык далёка не ў літаратурнай форме; тое самае трэба сказаць і аб пераважнай частцы рабочых; аб мяшчанскіх колах трэба сказаць, што мова гэтай групы з’яўляецца кангламератам усіх моў, якія ёсць на данай тэрыторыі.. У “настаўніцкіх” беларускімі сказамі толькі “перасыпаецца” гутарка на расейскай мове; у добрых выпадках можна чуць мяшаную расейска-беларускую гутарку. Зразумела, што такая ж мешаніна адчуваецца і ў гутарках вучняў”
. Гэтае меркаванне сярод іншага цікавае як адно з першых выказванняў беларускіх метадыстаў, зробленае ўсяго праз дзесяць гадоў пасля прызнання самастойнасці беларускай мовы і скіраванае на павышэнне культуры беларускага маўлення вучняў, уласна, на ўзнікненне такой культуры. Паводле аўтара, у канцы 1920-х гадоў існавала неабходнасць “рашуча паставіць пытанне аб карыстанні літаратурнай беларускай мовай ва ўсёй вучэбна-выхаваўчай працы школы”
.
Крытыкуючы ўжыванне русізмаў у пісьмовай беларускай мове, пісьменнік Кузьма Чорны
 ў 1928 годзе палемічна, з элементамі шаржа апеляваў да ўжыванняў на пісьме кшталту «жалацельна здзелаць савяшчанне і ісчарпаць эці вапросы, каб саздаць упечатленне». Падобныя ўжыванні, на думку Чорнага, былі абумоўлены той акалічнасцю, што некаторыя пісьменнікі або журналісты насамрэч думалі па-расійску, але ў сітуацыі беларусізацыі 1920-х гадоў пісалі свае творы на беларускай мове. Адпаведна, іх ужыванне характарызавалася шматлікімі расійскімі сінтаксічнымі і лексічнымі ўплывамі. Пісьменнік рэзка адмоўна адзываўся аб гэтым “жаргоне” (словы “жаргон”, “жаргонны” шматкроць сустракаюцца ў розных месцах яго артыкула “Небеларуская мова ў беларускай літаратуры”), у такім маўленні, на яго думку, было мала чаго беларускага.  Чорны сцвярджаў, што такая разнавіднасць мовы ігнаруе народную мову, “разбурае наша моўнае багацце” і “шкодзіць нашай беларускай літаратурнай культуры, бо наша літаратурная мова толькі цяпер пачынае крышталявацца”. Пісьменнік у сваім артыкуле разважаў пра тое, у якой меры апраўдана ўжыванне ў мастацкім творы «жаргону» некаторых герояў і прыходзіў да высновы, што такое выкарыстанне павінна быць абачлівым, паколькі, з аднаго боку, «ніводзін сапраўдны мастак слова не дазволіць, каб увесь твор быў у жаргоне гэтых тыпаў”, і, па-другое, героі з падобнымі моўнымі навыкамі не з’яўляюцца тыповымі ў Беларусі
.  
Даследуючы гаворкі Парыцкага раёна, у 1929 г. С.Некрашэвіч канстатаваў, што «ў кожнай вёсцы пачуеш і расійскую песьню, і расійскую брыдкую частушку, пачуеш і беларуска-расійскую жаргонную гаворку»
. 
Этнограф,  фалькларыст, фатограф Ян Булгак (1876—1950) ва ўспамінах пра сваё праведзенае на Наваградчыне дзяцінства так характарызаваў сямейнае ўжыванне перыяду 1880-х гадоў: гутарковая мова сям’і «склалася пад моцным уплывам народнай беларускай гаворкі з дадаткам розных іншых уплываў. Гэта быў крэсовы бігос, не вельмі правільны граматычна, багаты правінцыяналізмамі, рускімі запазычаннямі, народнымі скрыўленнямі… Дзеці… недакладна і неміласэрна калечылі польскую мову гутарковым варыянтам, які нагадваў рускую мову старых літоўскіх актаў XVI і XVII стст.” У іншым месцы Булгак называў штодзённую мову свайго атачэння “нашым паўсядзённым жаргонам”
.
Усё гэта былі, аднак, пераважна толькі дробныя, не заўважаныя лінгвістамі рэмаркі, якія ў будучыні не мелі працягу. 

Маўленне людзей, якія больш ці менш інтэнсіўна змешвалі беларускую і рускую мовы, з выкарыстаннем стылізацыі адлюстроўвалася ў некаторых творах беларускай мастацкай літаратуры. Ужо ў напісанай у 1866 г. п’есе В. Дуніна-Марцінкевіча “Пінская шляхта” парадзіравалася маўленне прыстава Кручкова, якое ўключала вялікую колькасць рускіх слоў
. Змешанае маўленне як мастацкі сродак выкарыстоўваецца таксама ў п’есе “Тутэйшыя” Янкі Купалы, напісанай у 1922 годзе
. У 1970—1980-я гады змешанае маўленне або звычайнае ўключэнне ў беларускае маўленне асобных рускіх формаў як характаралагічны, гумарыстычны або сатырычны сродак абыгрывалі ў сваіх творах пісьменнікі Янка Брыль (аповесць “Ніжнія Байдуны”, 1975), Ніл Гілевіч (раман у вершах ”Родныя дзеці”, 1985), Анатоль Кудравец (апавяданне “Ігнат Сцяпанавіч Вапшчэткі”, 1979), Міхась Клебановіч (зборнік “Ранішняе сонца”, 1981) і інш. Такое абыгрыванне працягваецца і цяпер у паэтычных песенных тэкстах Анемпадыстава, Шалкевіча і інш.
.
Трасянка як дыскурс

Перадгісторыя распрацоўкі тэмы “трасянкі” на старонках газеты “Літаратура і мастацтва” ў 1986—1988 гг.
Першыя заўважныя на ўзроўні грамадскай свядомасці зародкі рэфлексіі наконт пэўнага (непрымальнага) “змешанага” (найперш пісьмовага) маўлення і выпадкі выкарыстання лексемы “трасянка” ў яе моўным значэнні ў сучаснай Беларусі фіксуюцца, праўдападобна, у другой палове 1980-х гадоў, найперш у артыкулах журналістаў і пісьменнікаў. Гэта тэматыка асвятлялася перадусім на старонках газеты «Літаратура і мастацтва”. Тэма “змешанай мовы” не распрацоўвалася непасрэдна і спачатку ў нейкім эмбрыянальным выглядзе прысутнічала ў артыкулах аб мове беларускай мастацкай літаратуры, павышэнні яе культуры. Пачынаючы з другой паловы 1986 года на старонках газеты быў надрукаваны шэраг публікацый, у якіх у той або іншай форме крытыкавалася пэўная недасканалая або і нават “несапраўдная” з пункту гледжання прыдатнасці для ўжывання беларуская мова.
Клопат пра культуру мовы, або барацьба за “народнасць” літаратурнай мовы
У ліпені 1986 года на старонках газеты была надрукавана прамова тагачаснага першага сакратара праўлення Саюза пісьменнікаў БССР Н. Гілевіча на VIII з’ездзе пісьменнікаў СССР, дзе ён крытычна гаварыў у тым ліку пра творы аўтараў, напісаныя “беднай, канцылярскай, поснай, несакавітай, нацыянальна ненатуральнай, калькіраванай” мовай, звяртаў увагу на тое, што нават кнігі некаторых вядомых пісьменнікаў “дэградуюць у моўных адносінах”
.

9 cтудзеня 1987 года у артыкуле “Каб жыло дрэва культуры…”, прысвечаным сітуацыі з выкладаннем беларускай мовы на факультэце журналістыкі Беларускага дзяржаўнага універсітэта, Л. Тарасюк канстатавала, што на гэтым факультэце ў той час беларуская мова выкладалася ў вельмі абмежаваных аб’ёмах. З гэтай прычыны аўтарка прызнала заканамерным, што беларускія журналісты “з цяжкасцю валодаюць беларускім словам (часта толькі з дапамогай машыністак-перакладчыц)”
.
У красавіку 1987 года на старонках газеты была змешчана рэцэнзія Г. Малажай на кнігу філалагічных эцюдаў, абразкоў  і артыкулаў “Само слова гаворыць” пісьменніка і навукоўца Ф. Янкоўскага. Рэцэнзентка вельмі ўхвальна гаварыла пра неабыякавасць прафесара, загадчыка кафедры беларускай мовы сталічнага педагагічнага інстытута, да розных праблем беларускай мовы. Услед за аўтарам кнігі, які, “дбаючы пра чысціню і асаблівасць” беларускай мовы, у сваёй эсэістыцы не прызнаваў правільнасці ўжывання ў беларускай мове некаторых слоў тыпу клапатлівы (на думку аўтара, яго павінна было замяняцца словам руплівы), рэцэнзентка сфармулявала абагульненую пазіцыю-пажаданне, пазіцыю-сцверджанне для ўсіх беларускіх мовазнаўцаў: “руплівы даследчык не прымае (мелася на ўвазе: не павінен прымаць. – С.З.) непатрэбнага запазычання слоў, не прымае выкарыстання граматычных мадэлей, неўласцівых беларускай мове”
.
Пытанні культуры маўлення на тэатральнай сцэне былі ўзняты ў допісе А. Асташонка, які вельмі крытычна ацаніў маўленчую практыку акцёраў акадэмічнага тэатра імя Янкі Купалы (“лексічныя памылкі сустракаюцца проста жахлівыя, а тонкасці арфаэпіі, ужо не кажучы пра інтанацыйныя асаблівасці беларускай мовы, адступаюць на другі і трэці планы”). Рэдакцыя падтрымала аўтара ў сваёй рэдакцыйнай заўвазе, пазначыўшы, што ў заклапочанасці чысцінёй мовы, якая гучыць з падмосткаў тэатра імя Янкі Купалы, аўтар допіса быў “далёка не адзіны”. Пры гэтым была зроблена спасылка на іншага чытача газеты, які абураўся “моўным сурагатам”, пачутым ім на некаторых спектаклях тэатра
. У водгуках на гэту публікацыю чытачы газеты скардзіліся на тое, што ў тэатры гучыць “ненатуральная беларуская мова”, што тэатр дае ўрокі “як не трэба казаць па-беларуску”, што некаторыя п’есы, якія паслужылі асновай для сцэнічных пастановак кшталту “Верачкі” Макаёнка, напісаны вельмі дрэннай мовай
.  
У сярэдзіне 1987 года ў кантэксце гаворкі пра сапраўдную культуру і “падробку пад яе, імітацыю і сурагат”, “сапраўдную” рускую мову, права на развіццё беларускай мовы пісьменнік Яўген Лецка разважаў на старонках газеты пра тое, як трэба было б кваліфікаваць моўныя навыкі гарадскіх жыхароў Беларусі: “Я вельмі сумняваюся, што беларускія гараджане развіваюць і ўзбагачаюць рускую мову.. яны яе хутчэй засмечваюць і збядняюць, навязваюць неўласцівы ёй лад і афарбоўку. І адначасова стрымліваюць развіццё роднай мовы, яе гарадскога гутарковага пласта, што ў сваю чаргу адбіваецца на літаратуры, у прыватнасці стрымлівае станаўленне нашай так званай гарадской прозы”
.    
З канца верасня 1987 г. на старонках “ЛіМа” змяшчалася пастаянная рубрыка “Культура мовы”, якая была адкрыта артыкулам “Не ленавацца папраўляць” дацэнта БДУ М. Карповіч, прысвечаным мове сучаснай прозы, разгляданай на матэрыяле апавяданняў. Калі ў гэтым артыкуле вялася ў значнай ступені карпаратыўная гаворка пра нюансы пісьменніцкай працы са словам, уласна, пра тонкасці пісьменніцкага рамясла, то ў наступнай публікацыі рубрыкі, артыкуле журналіста Сяргея Дубаўца “Інструмент складаны, тонкі…”, надрукаваным 2 кастрычніка, пайшла больш шырокая гаворка пра мову беларускага дзяржаўнага інфармацыйнага агенцтва БелТА, з вынікамі моўнай практыкі якога сутыкаліся ўсе жыхары Беларусі. Аўтар вельмі крытычна паставіўся да культываванай агенцтвам разнавіднасці беларускай пісьмовай мовы, якая, на яго думку, магла нагадваць “нейкі суцэльны пераклад”. (Пераклад з рускай мовы як спосаб падрыхтоўкі беларускамоўных тэкстаў, натуральна, займаў вельмі значнае месца ў дзейнасці агенцтва.) Між тым, паводле меркавання С. Дубаўца, рыхтаваць пісьмовыя тэксты можна і трэба больш умела, а шматлікім ужывальным у пісьмовай мове ненатуральным выразам “заўсёды можна знайсці адпаведнікі ў народнай лексіцы”. Аўтар сцвердзіў, што “пры ўсёй блізкасці і роднасці рускай і беларускай моў гэта дзве розныя стыхіі, дзве індывідуальныя суладнасці, дзве “экалогіі””. Пафас аўтара артыкула быў скіраваны супраць “механічнага прыпадабнення” беларускай мовы да рускай, ад чаго “мова страчвае сваю суладнасць і мілагучнасць”, супраць ужывання на пісьме “грубай і непрыгожай”, “несапраўднай” беларускай мовы, якую ў народзе слушна могуць называць “исковерканным русским языком”
.
Артыкул М. Карповіч выклікаў два палемічныя водгукі з боку пісьменнікаў М. Дубоўскага і А. Асіпенкі. М. Дубоўскі аспрэчыў разуменне аўтарам артыкула “Не ленавацца папраўляць” спецыфікі мастацкай творчасці, у рэдакцыйнай заўвазе да яго артыкула  рэдакцыя паведаміла пра допісы некаторых іншых чытачоў газеты, якія таксама крытыкавалі М. Карповіч, -- гэтым разам за “зусім не ўзорную мову” яе матэрыялу. Рэдакцыя самакрытычна прызнала, што “артыкул М. Карповіч сапраўды трэба было б нам  адрэдагаваць больш старанна”, і сцвердзіла, што “пытанні павышэння культуры пісьма стаяць на парадку дня”
.
4 снежня 1987 года на старонках газеты А. Асіпенка наракаў на тое, што ў беларускай сітуацыі “канцылярскія звароты абступаюць чалавека з малых гадоў. Ад іх няма збавення”. Аўтар крытычна згадваў пашыраныя ў рэдактарскай практыцы “нявычытаныя пасля машынкі рукапісы, абы-як скіданыя зборнікі вершаў і прозы, артыкулы з такой мовай, што, па даўняму выразу Янкі Брыля, пяра няма куды ўбіць”. А. Асіпенка проціпаставіў “рэдактара, які недасканала ведае мову” і “вопытнага, пісьменнага рэдактара, які ставіцца да мовы мастацкага твора не з меркамі фармальнай стылістыкі”, сцвердзіў, што ў апошнія гады літаратура стала адступаць перад націскам “чыноўна-бюракратычнай мовы”. На думку пісьменніка, у 1980-я гады літаратары трапілі ў “абсурднае кола моўнай безвыходнасці”, а пытанне культуры мовы “набывала ўсё больш глабальны характар, станавілася справай агульнадзяржаўнай”. У сваім артыкуле пісьменнік сярод іншага імкнуўся ў тым ліку высмеяць непрымальныя рысы навуковага стылю, якія ён ўбачыў у “каструбаватай, псеўданавуковай” мове артыкула М. Карповіч
. 
Засяроджванне падчас абмеркавання праблем літаратурнай мовы пераважна на мастацкім стылі і, адначасова, недастатковы ўлік спецыфічных патрэб навуковага і адміністрацыйна-дзелавога  стыляў беларускай мовы, пэўнае іх “пагардлівае” “непрызнанне”, складае пэўную традыцыю беларускага пісьменніцкага – і не толькі, гл. ніжэй -- дыскурсу аб мове. Праявы падобнага падыходу можна было заўважыць, напрыклад, яшчэ ў артыкулах канца 1920-х гадоў Кузьмы Чорнага. Гэты аўтар падкрэсліваў, што  беларуская мова з’яўляецца “мовай беларускіх казак і песень”, і ў пошуку вельмі пажаданага ў пісьменніцкай творчасці “жывога кніжнага слова” часам адмаўляў як “несапраўдныя” некаторыя ўжывальныя ў адміністрацыйна-дзелавым стылі формы, якія не мелі аналагаў у народнай мове
. У некаторых папулярных публікацыях 1940-1960-х гадоў аб беларускай мове часам праводзілася выразная мяжа паміж народнай мовай і “кніжнай”, пры гэтым “кніжная” звычайна разглядалася як бедная і заштампаваная, а паняцце народнасці служыла “бадай, адзіным крытэрыем ацэнкі моўных сродкаў незалежна ад сферы іх ужывання і функцыі”
. Падобныя падыходы часам давалі вынікам радыкальныя высновы, згодна з якімі практыка літаратурнай мовы ў цэлым не павінна была разыходзіцца з практыкай народнай мовы. Так, у 1957 годзе ў сваіх артыкулах “За чыстату мовы” і “Думкі аб мове” пісьменнік Янка Скрыган, напрыклад, крытыкаваў выкарыстанне ў мастацкай літаратуры і публіцыстыцы аддзеяслоўных назоўнікаў тыпу з’яўленне, заканчэнне, выданне, прыход, без якіх, несумненна, проста немагчыма ўявіць сабе, прынамсі, публіцыстычны стыль. Літаратурных крытыкаў Д.Бугаёва і Р.Шкрабу ў плане культуры мовы не задавальнялі некаторыя неад’емныя праявы навуковага (ужыванне адцягненых назоўнікаў з суфіксамі -асць, -энне) або дзелавога стыляў (клішыраваныя выразы), у сувязі з чым яны прапаноўвалі карыстацца толькі зусім простымі “народнымі” выразамі і канструкцыямі
. Перакананне, што беларуская мова выключна “народная”, настолькі моцна ўкарэнена ў пэўных колах беларускай інтэлігенцыі, што часам некаторыя прадстаўнікі гэтых колаў выказваюцца за неабходнасць пазбягання ў беларускай мове некаторых звычайных (трэба думаць, “празмеру вучоных”) слоў тыпу функцыянаваць / функцыяніраваць
, або выказваюць шкадаванне з той нагоды, што ў навучальных дапаможніках ужываюцца словы кшталту функцыяванне, рэсурсы, зафіксавана
.
У сакавіку 1988 г. на старонках “ЛіМа” быў надрукаваны артыкул “Служэнне слову” мовазнаўца Алеся Каўруса, у якім разглядаліся моўныя погляды Кузьмы Чорнага і Уладзіміра Дубоўкі, чый клопат “пра ўзбагачэнне мовы, роздум пра шляхі яе развіцця і ўдасканалення не страцілі сваёй актуальнасці і сёння”. Кузьма Чорны, сцвярджаў Каўрус, напамінаў літаратарам пра іх гістарычную адказнасць у справе зберажэння “моўнага багацця, якое Беларусь збірала і ахоўвала ўсе доўгія вякі”, абураўся тымі аўтарамі, якія не выкарыстоўвалі моўнага багацця, хто “няўважлівымі, абыякавымі адносінамі да слова псаваў, калечыў мову”. Аўтар артыкула прыводзіў меркаванне Кузьмы Чорнага, згодна з якім мова мастацкіх твораў павінна была быць “простаю, жывою – гэтакаю, якою яна жыве, а не прыдумліваецца”; сярод іншага Каўрус станоўча ацаніў усе канкрэтныя рэкамендацыі Кузьмы Чорнага, выказаныя ім ў яго артыкулах. На думку Каўруса, “вопыт дбайнага абыходжання са словам” Кузьмы Чорнага і Уладзіміра Дубоўкі быў “павучальным і каштоўным для сучаснай моўна-літаратурнай практыкі”
. У пазней выдадзенай кнізе “Мова народа, мова пісьменніка”, у якую ўвайшоў і артыкул “Служэнне слову”, А. Каўрус узмацніў матыў неабходнасці для пісьменніка ведаць народную мову: “парушэнні лексічнай і сінтаксічнай спалучальнасці слоў, граматычныя і стылістычныя памылкі ідуць ад няведання жывой народнай мовы, ад таго, што аўтар думае не па-беларуску і пераносіць у беларускую мову неўласцівыя ёй словазлучэнні і сказы”
.
У надрукаваным у лютым-сакавіку 1989 года цыкле артыкулаў Н. Гілевіча “Паміж былым і наступным” сярод іншага падкрэслівалася неабходнасць для пісьменнікаў “пачаць вялікую гаворку пра мову нашай літаратуры”, паставіць пытанні моўнага майстэрства у цэнтр увагі. На думку аўтара, выдатная літаратура не можа стварацца на “пачварным моўным валапюку, на ўбогім канцылярскім жаргоне”, між тым беларуская літаратурная мова “страціла жывое натуральнае гучанне і стала падобнай на кепскі, непісьменны, калькаваны пераклад з рускай”, “тэндэнцыя псавання, калечання і нявечання мовы” ў тагачаснай мастацкай літаратуры Беларусі “набірала сілу”
. 

Шэраг публікацый на тэму культуры мовы на старонках пісьменніцкай газеты на працягу 1987 – 1988 гадоў абумовіў правядзенне 27 красавіка 1989 года спецыяльнага пленума Саюза пісьменнікаў на тэму “Нацыянальная свядомасць і культура слова”. Абмеркаванне на форуме было больш шырокім у параўнанні з назвай, у садакладзе Ніла Гілевіча на гэты конт было заяўлена, што больш дакладнай тэма пленума выглядала б так: “Нацыянальная самасвядомасць і лёс роднага слова”. Праблематыка культуры мовы ўспрымалася ініцыятарамі правядзення пленума як выключна важная для лёсу мовы ў цэлым: як сцвердзіў Ніл Гілевіч, “у нашых умовах паняцце культура слова можна разумець і як лёс роднага слова”. На пленуме чарговы раз прагучалі філіпікі на адрас “адной з самых вялікіх бед нашай мовы – бязбожнага, жахлівага калькавання з рускай лексікі, фразеалогіі і сінтаксісу”
. У спрэчках па дакладах спецыяльна абмяркоўвалася праблема так званага “скрытнага перакладу”, калі, створаныя на рускай мове, шматлікія тэксты да чытача траплялі на дрэннай беларускай мове і ўспрымаліся ім як першапачаткова беларускія. Было сцверджана, што да справы перакладу з рускай мовы на беларускую ў гэты час часта прыцягваліся некваліфікаваныя, выпадковыя людзі, што ў цэлым негатыўна ўплывала на ўзровень беларускамоўнага друку. Адзін з выступоўцаў выказаў меркаванне, што сітуацыю, пры якой “пісьменнік сёння яўна грашыць моўнымі недакладнасцямі, калькамі, моўныя запасы яго звужаны”, прыходзіцца лічыць заканамернай
.
У сярэдзіне 1989 года паэтэса Д. Бічэль-Загнетава выказала меркаванне аб тым, што існуе патрэба “вяртаць словы з клінічнай смерці”, “рыхтаваць рэформу мовы супраць рэформы 1933 года”, прычым гэта рэфарматарская актыўнасць павінна быць складовай часткай дзейнасці новаўтворанай грамадскай арганізацыі “Мартыралог Беларусі”
. Выключна крытычную ацэнку стану тагачаснай беларускай батанічнай тэрміналогіі і, адначасова, навуковых даследаванняў у гэтай галіне знаходзім у допісе студэнта А. Гуркова “Развіццё -- у адметнасці”. З нагоды фактычнага матэрыялу манаграфіі Л. Антанюк “Беларуская навуковая тэрміналогія: фарміраванне, структура, упарадкаванне, канструяванне, функцыяніраванне” (Мінск, 1987) у зацемцы гаварылася пра “исковерканный русский язык” і сцвярджалася, што развіццё беларускай тэрміналогіі можа быць “толькі ў арыгінальнасці і адметнасці”
. 
Пафасам пералічаных матэрыялаў, апублікаваных у пісьменніцкай газеце, было сярод іншага сцвердзіць, што далёка не кожнаму аўтару, які можа ведаць правілы граматыкі беларускай мовы, аднак не знаёмы з народнай мовай і правіламі “добрага густу” ў літаратурнай творчасці, дадзена быць не толькі сапраўдным пісьменнікам, але і пісьменнікам увогуле. Пры дапамозе ўстанаўлення высокага крытэрыю валодання “сапраўднай”, “народнай” мовай, якая не ігнаравала б моўнага багацця народных гаворак, рабілася спроба паставіць бар’ер на шляху “нудных, нецікавых, зацяганых з пункту гледжання моўнага майстэрства мастацкіх (і не толькі мастацкіх) твораў”
, якія ў той час запаланілі рэдакцыі літаратурных выданняў. Падспудна выказаная тут думка, згодна з якой напісаны недастаткова “народнай” мовай твор можа быць толькі “нудным” і “нецікавым”, з’яўляецца адлюстраваннем той акалічнасці, што павышэнне мастацкага ўзроўню пасляваеннай беларускай літаратуры ў 1960 – 1980-х гадах адбывалася паралельна з паслядоўных вызваленнем яе мовы ад устойлівых шаблонаў, забароны на ўжыванне каларытных народных слоў, навязаных ёй літаратурнай крытыкай 1930-х гадоў. 
Звяртанне да тэмы мовы літаратуры на старонках газеты “Літаратура і мастацтва” ў канцы 1980-х гадоў было абумоўлена той акалічнасцю, што ва ўмовах імклівай русіфікацыі Беларусі 1970-1980-х гадоў, у сітуацыі змены беларускай мовы рускай у беларускай мове натуральным чынам сталі заўважацца некаторыя прыкметы выраджэння
. У гэты час сярод аўтараў беларускамоўных твораў аформілася група “новых” гараджан, білінгваў, якія ў штодзённым жыцці карысталіся найперш рускай мовай і, магчыма, ведалі яе лепш за беларускую. Прымяняльна да мовы беларускай мастацкай літаратуры яны былі своеасаблівымі “паўмоўцамі” (анг. semi-speakers) (пра праблему “паўмоўя” падрабязней гл. ніжэй), адпаведна узус іх беларускамоўных твораў (напісаных звычайна на вясковую тэматыку) насамрэч часам меў адбітак другаснасці, траціў рысы натуральнасці і арыгінальнасці. Уласна, у цэлым цяжка запярэчыць гэтым аўтарам у валоданні правільнай лексікай і граматыкай беларускай мовы, і найбольшая праблемы, з якой яны сутыкаліся, была праблема адчувальнасці розных стылістычных рэгістраў беларускай мовы, так неабходная ў мастацкай творчасці. Між тым акурат нячуласць да стылістыкі найперш вылучаецца, калі гаворка ідзе пра ўздзеянне моўнага выраджэння на моўную структуру; таксама гаворыцца пра страту некаторых канкрэтных мадэляў дыскурсу, уласцівых пэўным страчаным стылям
. Увогуле, у сітуацыі ўсё нарастаючай русіфікацыі і ўсё большай канкурэнцыі беларускамоўнай літаратуры з рускай вялікае значэнне меў сам выбар такімі аўтарамі беларускай мовы, аднак, па-першае, невыкарыстанне ў загрожанай, якая знаходзіцца ў стане заўсёднай канкурэнцыі з рускай, беларускай мове разнастайных моўных рэсурсаў ўспрымалася як больш сур’ёзная праблема ў параўнанні з аналагічнай праблемай у рускай мове, чыя пазіцыя намнога больш моцная. Па другое, часам даволі відавочная няўмелая, “другасная” мова твораў такіх аўтараў  магла кампраметаваць літаратурную творчасць на беларускай мове ў цэлым (беларускія чытачы зусім не сутыкаліся з такой з’явай ў рускай літаратуры), аслабляла яе пазіцыі ў канкурэнцыі з рускай. Таму праблема “сапраўднай” мовы ў літаратурнай творчасці, пазней трансфармаваная ў тэму “вяртання” мове “сапраўднага беларускага аблічча” (Ніл Гілевіч, ІІ з’езд Таварыства беларускай мовы, чэрвень 1991 года), была добра зразумелай чытачам беларускай літаратуры канца 1980-х гадоў і ўспрымалася як вельмі сур’ёзная. У ідэалагічным плане атакі на “несапраўдную” мову з’яўляліся пэўным эўфемістычным заменнікам грамадскай крытыкі “таталітарнай”, “драўлянай” “навамовы”, “мовы хлусні” (падобныя выразы, аднак, яшчэ пакуль не ўжываліся), у рамках якой пэўнай “фальшывай”, “штучнай” (у беларускім выпадку: створанай пад рускім уплывам) мове процістаўлялася пэўная “сапраўдная” мова, у беларускім выпадку -- “народная”, беларуская.

Пытанне “недасканалых” слоўнікаў і пазіцыі лінгвістаў адносна кадыфікацыі
Акрамя абмеркавання праблем культуры мовы, на старонках газеты з зімы 1987 года рэгулярна распрацоўваўся матыў недасканаласці існуючых беларускіх слоўнікаў
 і прафесійнай адказнасці лінгвістаў за моўную сітуацыю ў Беларусі. Так, у лютым 1987 года ў газеце была надрукавана крытычная нататка М. Стомы пра пяцітомны Тлумачальны слоўнік беларускай мовы пад загалоўкам “Чакаем дадатку”. Яе аўтар лічыў, што задачу “служыць свайго роду моўным узорам” тлумачальны слоўнік выконвае няпоўна, а “распачатую лексікаграфічную работу нельга лічыць завершанай”. Стома рэкамендаваў лексікографам у будучай працы “больш зважаць на традыцыі нашага пісьменства і жывую беларускую мову”
. У вышэйназваным артыкуле С. Дубаўца не толькі прыводзіліся некаторыя канкрэтныя прыклады непрымальнай кадыфікацыі некаторых слоў, але і сцвярджалася, што беларуская мова не павінна з’яўляцца манаполіяй “вузкага кола спецыялістаў”
.
На гэтыя публікацыі, а таксама на іншы допіс аднаго з чытачоў газеты адрэагаваў тагачасны дырэктар Інстытута мовазнаўства АН БССР Аркадзь Жураўскі, змясціўшы на старонках газеты артыкул “Марым пра ідэальны слоўнік?” Аўтар не пагадзіўся з выказанымі канкрэтнымі і агульнымі заўвагамі і сярод іншага патлумачыў, што “жывая беларуская мова”, да якой апеляваў Стома, адлюстроўваецца не ў тлумачальных, а ў “спецыяльных дыялектных слоўніках”
.
У нататцы студэнта Ю. Пацюпы, якая ўяўляла сабой крытычны водгук на артыкул А. Жураўскага, надрукаваны ў часопісе “Беларуская мова і літаратура ў школе”,  фармулявалася вымога да лінгвістаў культываваць у кадыфікацыйнай практыцы пурызм, які мог у нейкай меры карэкціраваць развіццё нормаў беларускай мовы ў неспрыяльнай моўнай сітуацыі. Аўтар не захацеў прызнаваць “законнымі” многія санкцыянаваныя нарматыўнымі слоўнікамі запазычанні з рускай мовы на той падставе, што яны нібыта ўзнікаюць “пад уздзеяннем рэальнай моўнай сітуацыі” (гэтым выразам карыстаўся антаганіст Пацюпы, А. Жураўскі). На думку гэтага аўтара, эўфемізм “рэальная моўная сітуацыя” больш адэкватна было б называць “звужэннем сферы ўжывання беларускай мовы”, а галоўнымі прычынамі пранікнення ў беларускую мову русізмаў трэба было б лічыць асаблівасці дзяржаўнай моўнай палітыкі, суб’ектывізм мовазнаўцаў і недахоп культывавання належнай “моўнай культуры”
.
Закіды на адрас тлумачальнага слоўніка падтрымала і чытачка газеты Т. Стахейка, якая  сцвердзіла, што “пяцітомны наш слоўнік мае шмат хібаў і няўваг да роднай мовы” і што сёе-тое ў ім і іншых слоўніках “успрымаецца з сумненнем”
. Рыгор Родчанка дакараў дырэктара Інстытута мовазнаўства Жураўскага і лінгвістаў увогуле за тое, што яны не займаюцца некаторымі патрэбнымі грамадству справамі
.

Прынцыповы пытанні адносінаў мовазнаўцаў да кадыфікацыі былі ўзняты ў артыкуле “А ці так гэта сапраўды?” фізіка па адукацыі з г. Обнінска Курскай вобласці Валерыя Голуба, які аспрэчыў многія падыходы дырэктара Інстытута мовазнаўства, выказаныя ім у артыкуле, змешчаным ў часопісе “Беларуская мова і літаратура ў школе”. На думку аўтара, тая акалічнасць, што “якасць нармалізацыі” беларускай мовы на працягу ХХ стагоддзя, пра якую пісаў Жураўскі, аказалася “невысокай”, і беларуская мова ў выніку з’яўляецца “мовай з няўстойлівымі граматычнымі і лексічнымі нормамі”, тлумачыцца пэўнымі “пабочнымі меркаваннямі і асабістымі густамі” дырэктара Інстытута мовазнаўства. Гэтыя пабочныя меркаванні, паводле аўтара артыкула, былі “несумяшчальныя з сапраўды навуковым падыходам”. Згодна з палемічным сцверджаннем Голуба, нельга было выключаць, што мэтай дзейнасці Жураўскага і некаторых яго калег з’яўляецца “дэфармацыя беларускай мовы да выгляду, скажам, усходнеаршанскага дыялекту, блізкага да суседняй мовы”. В. Голуб сцвердзіў таксама, што адным з вынікаў “адміністрацыйна-бюракратычнай антынацыянальнай моўнай палітыкі” стала тое, што “мова пэўнай часткі сялян-беларусаў перасыпана русізмамі, у якіх яна не мае ўнутранай патрэбы. Апошняе не засталося па-за ўвагай Жураўскага. Але адпаведную выснову з яе вучоны зрабіць не здолеў ці не захацеў і насуперак усякай логіцы пачаў разглядаць гэты моўны вінегрэт як гаворку беларускай мовы. А чаму не рускай? Ён жа, гэты вінегрэт, не менш падобен і на рускую”. На думку аўтара артыкула, ні рускаму мовазнаўству, ні рускаму народу, ні беларускаму мовазнаўству, ні беларускаму народу “такі вінегрэт” не патрэбен; у ім зацікаўлены толькі чыноўнікі, для якіх “ленінскі запавет у нацыянальным пытанні стаў на справе фількінай граматай”, а таксама некаторыя навукоўцы (гэта слова аўтар узяў у двухкоссе), якія “паразітуюць на густах згаданых чыноўнікаў”
.
Закіды на адрас мовазнаўцаў, якія “манапалізавалі” мову, змяшчаліся і ў калектыўным допісе маладых пісьменнікаў “Рэпрэсіраваны правапіс”
 і ў допісе І. Чарняўскага
. І. Чарняўскі сцвердзіў, што пры поўнай абыякавасці мовазнаўцаў праз друк і радыё “распаўсюджваецца элементарная непісьменнасць”.

На думку аўтара артыкула “Вярнуць з нябыту слова…”, краязнаўца З. Сіцько, людзі, якія хацелі б гаварыць на літаратурнай мове ў поўнай згодзе з яе нормамі, “не заўсёды могуць знайсці тую норму ў слоўніках”. Паводле аўтара, з падрыхтаваных лінгвістамі слоўнікаў не было відаць, што іх стваральнікі “заступаюцца” за беларускую мову, у “Тлумачальным слоўніку беларускай мовы” словы “жывой мовы” знайсці нялёгка. Аўтар далучыўся да выказанага папярэднімі чытачамі газеты пажадання мець лепшы слоўнік беларускай мовы, які грунтаваўся б на больш разнастайных крыніцах, а не прадстаўляў бы “мову пісарчукоў” і “трасянку газет”
. Здаецца, гэта было першае ўжыванне на старонках газеты “Літаратура і мастацтва” слова “трасянка”, якое тут абазначала ‘кепскую газетную мову’.
Чытач газеты С. Харэўскі ў пачатку 1989 года запатрабаваў “рэформы слоўнікавага складу” беларускай мовы
, а Алесь Лісіцкі сцвердзіў, што “зашмат у слоўніках такога, чаго жывая мова не прымала і не прымае”
. У сярэдзіне 1989 года на старонках газеты паэтэса Д. Бічэль-Загнетава выказала сваё задавальненне з нагоды таго, што “мы дачакаліся таго спеўнага часу, калі ранейшыя слоўнікі перасталі лічыцца законам ці нормай”; паэтэса таксама выказала меркаванне, што будучае рэфармаванне мовы не спадабаецца “кансерватыўным мовазнаўцам”
.
Выразны голас у абарону беларускай лексікаграфіі прагучаў толькі ў 27 красавіка 1989 года, калі на пленуме праўлення Саюза пісьменнікаў Беларусі адзін з дакладчыкаў, літаратуразнавец А. Яскевіч неадабральна адгукнуўся аб тым, што ў выступленнях апошняга часу праца лінгвістаў над тлумачальным слоўнікам была поўнасцю дыскрэдытавана
. Праўда, у спрэчках прагучала і процілеглае меркаванне, было сцверджана, што інтарэсы беларускіх даследчыкаў-мовазнаўцаў “даўно палітычна зарыентаваны – скіраваны на вывучэнне руска-беларускіх моўных сувязей у духу звышінтэрнацыяналізму, гэта значыць дзеля таго, каб даказаць, што паглынанне беларускае мовы іншаю моваю, рускаю – гэта працэс быццам натуральны і прагрэсіўны”. Той жа самы прамоўца, літаратуразнаўца Аляксей Пяткевіч, выключна негатыўна паставіўся і да таго, што нібыта вялікая колькасць мовазнаўцаў “скрупулёзна, з дапамогай самай новай тэхнікі падлічвае суадносіны рускай і беларускай лексікі ў жывой гаворцы нашай рэспублікі”
. Несправядлівае меркаванне аб тым, што многія беларускія мовазнаўцы скрупулёзна вывучаюць  суадносіны рускай і беларускай лексікі ў жывой гаворцы, было выклікана, магчыма, тым, што меркаванні на гэты конт былі апублікаваны ў артыкуле дырэктара Інстытута мовазнаўства А. Жураўскага ў часопісе “Беларуская мова і літаратура ў школе”. Акрамя таго на ўзаемадзеянне беларускай мовы з рускай увогуле была звернута вялікая ўвага беларускіх лінгвістаў, што яны самі і прызнавалі
. 
Да прамой і ускоснай крытыкі наяўных слоўнікаў у 1990-я гады актыўна далучыліся некаторыя мовазнаўцы, найперш П. Сцяцко і А. Каўрус. Прынамсі некаторыя беларускія мовазнаўцы ў пачатку 1990-х гадоў лічылі, што беларускую мову чакаюць шматлікія ўнутраныя змены, параўн. наступнае выказванне: “іменна на сучасным этапе пачнецца распрацоўка норм у самых розных сферах, дзе родная мова ўступіць у свае правы. Гэтыя змены ў першую чаргу тычацца лексікі, у прыватнасці яе тэрміналагічнага пласта. Аднак магчымы змяненні і ў фанетыцы, арфаграфіі, марфалогіі і інш.”
. У сітуацыі, калі ўплыў рускай літаратурнай мовы на беларускую быў вельмі істотны, чаканні некаторых мовазнаўцаў адносна магчымых «дэрусіфікатарскіх» зменаў у беларускай мове на новым этапе яе развіцця трэба прызнаць прынамсі прадказальнымі.
Сітуацыя карыстальнікаў мовы

У сітуацыі выціскання беларускай мовы на перыферыю грамадскага жыцця і адсутнасці нарматыўнага (гарадскога) агульнаўжывальнага беларускамоўнага узусу рэкамендацыі А. Каўруса і іншых аўтараў арыентавацца на “жывую народную мову” ў якасці агульнага падыходу можна прызнаць карыснымі. Гэтыя рэкамендацыі ўказвалі карыстальнікам беларускай мовы, якія слаба яе ведалі, на тыя сегменты камунікацыі (вясковае жыццё), у якіх беларуская мова ў гэты час жыла і развівалася больш ці менш натуральным спосабам. Такія парады, аднак, пэўным чынам “недаацэньвалі” існы моўны узус, які, зрэшты, не ва ўсіх выпадках мог служыць дапамогай. Галоўны рэдактар часопіса “Беларуская мова і літаратура ў школе” М. Шавыркін у пачатку 1990 года канстатаваў, што ў супрацоўнікаў розных газет, часопісаў, выдавецтваў ёсць разыходжанні наконт “лексікі і граматычных форм”, акрамя таго, па асобных пытаннях няма згоды паміж вучонымі і пісьменнікамі. Аўтар артыкула таксама прадказваў павелічэнне лексічнага разнабою ў сувязі з тым, што з набыццём беларускай мовай дзяржаўнага статусу пашырыцца сфера яе ўжытку
. Недаацэнка узусу падмацоўвалася яшчэ грамадскім недаверам да існых нарматыўных слоўнікаў, іх дыскрэдытацыяй. У выніку ўсяго гэтага для людзей, якія хацелі валодаць дакладна акрэсленай літаратурнай нормай, стварылася даволі спецыфічная сітуацыя.
У сітуацыі, калі моўныя нормы яшчэ нядаўна “неперспектыўнай” беларускай мовы нярэдка засвойваліся не натуральным спосабам, г. зн. не праз масавае і рэгулярнае ўжыванне, заклікі да авалодання “народнай” мовай (якая, уласна, і стала асновай беларускай літаратурнай мовы), трэба прызнаць у нейкай ступені заканамернымі. З другога боку, на практыцы арыентацыя на такое невыразнае паняцце як “народная мова” (мелася на ўвазе пры гэтым, несумненна, “узорная” народная мова)  пры кваліфікацыі шматлікіх канкрэтных ужыванняў магла даць вынікам (і шматкроць давала) адсутнасць цвёрдых крытэрыяў, блытаніну, пэўны рэлятывізм. Устанаўленне ж у якасці нарматыўнага пэўнага (і, несумненна, занадта вузкага) “пісьменніцкага” падыходу да мовы кшталту поглядаў Кузьмы Чорнага і Янкі Скрыгана з іх надаацэнкай спецыфікі афіцыйна-дзелавога і навуковага стыляў, рабіла для большасці карыстальнікаў беларускай мовы ўзорнае засваенне літаратурнай мовы калі не недаступнай, то, прынамсі, вельмі цяжкай задачай. З аднаго боку, у працэсе аўтарскай работы пісьменнікаў “пошукі найбольш дакладнага і дарэчнага слова дыктуюцца не характарам (норавам) нормы, а прынцыпам мэтазгоднасці”
. Гэтую мэтазгоднасць, аднак, не кожны моўца здольны адчуваць, не абавязкова павінен яе трымацца, і, па-другое, гэтую мэтазгоднасць не трэба падаваць пад выглядам захавання прынцыпу нарматыўнасці. З другога боку, погляды розных пісьменнікаў на тыя або іншыя канкрэтныя ўжыванні могуць адрознівацца. Такім чынам, арыентаваныя на “пісьменніцкія” прынцыпы нарматыўнасці літаратурнай мовы моўцы могуць застацца ва ўладзе розных, часам супярэчлівых, пісьменніцкіх схільнасцяў, без цвёрдых крытэрыяў нарматыўнасці пры кваліфікацыі тых або іншых канкрэтных спрэчных пытанняў. Свой уклад у існае бязладдзе уносіла таксама тая акалічнасць, што ў гэты час мова папоўнілася даволі вялікай колькасцю новых слоў, пераважна запазычаных. Усё гэта спрыяла таму, што стала няясна, штó ж такое нарматыўная беларуская мова, а ў грамадстве з’явіўся даволі шырокі слой людзей, не ўпэўненых у сваім добрым яе веданні. Прычым гэтыя людзі былі не толькі сярод групы тых, хто ў гэты час пачынаў вучыць спадчынную мову, але і сярод яе “традыцыйных” носьбітаў. Тым самым павысіўся сукупны “індэкс моўнай небяспекі” (Вільям Лабоў) – спачатку ў колах насельніцтва, якія ў іншых сітуацыях маглі б выступаць у якасці своеасаблівых экспертаў “правільнага” або “няправільнага” моўнага ўжывання, а потым і сярод “звычайных” носьбітаў беларускай мовы, якія і без таго як правіла ацэньваюць свой узровень валодання беларускай мовай скептычна.
У 7-м нумары часопіса “Беларуская мова і літаратура ў школе” за 1990-ы год быў надрукаваны артыкул з красамоўнай назвай “Чаму родная мова перастала быць роднаю?” настаўніка беларускай мовы Санюкоўскай сярэдняй школы Ельскага раёна Аляксея Кольчанкі, у якім аўтар скардзіўся на тое, што кадыфікацыя беларускай літаратурнай мовы традыцыйна не ўлічвае шматлікія асаблівасці народнай мовы на той падставе, што гэтыя рысы супадаюць з рускай мовай. Аўтар крытычна паставіўся і да некаторых новых тэндэнцый ва ўжыванні, а таксама да тых навацый у кадыфікацыі апошніх гадоў, якія (на думку аўтара, не выпадкова) процістаўлялі беларускую мову рускай. А. Кольчанка зрабіў радыкальную выснову, згодна з якой “у беларускім мовазнаўстве склалася свайго роду адміністрацыйна-камандная сістэма, якая ажыццяўляе жорсткі моўны дыктат, у выніку чаго беларуская літаратурная мова абнаўляецца надта запаволена”
. Незалежна ад таго, што канцэптуальна гэты артыкул, напэўна, моцна залежаў ад выказаных у гэтым жа часопісе ў пачатку 1988 года поглядаў мовазнаўца А. Жураўскага (з якім на старонках “ЛіМа” спрачаліся Ю. Пацюпа і В. Голуб, гл. вышэй), не прыходзіцца сумнявацца, што імкненне хутка рэфармаваць беларускую мову, унесці змены ў яе лексічны склад негатыўна ўспрымалася прынамсі нейкай часткай яе найбольш кансерватыўных карыстальнікаў.
Заўвагі наконт “змешанай” мовы з боку навукоўцаў 
Паралельна з рэфлексіямі пісьменнікаў наконт “няправільнай” пісьмовай мовы і закідамі на адрас недасканалых слоўнікаў на старонках “ЛіМа” пачынаюць з’яўляцца асобныя меркаванні беларускіх лінгвістаў, у якіх сцвярджалася наяўнасць прынамсі ў некаторых носьбітаў пэўнай “змешанай” мовы. Так, 5 чэрвеня 1987 г. у ЛіМе быў надрукаваны артыкул тагачаснага загадчыка аддзела рускай мовы Інстытута мовазнаўства АН БССР Аляксандра Булыкі “Аднолькава свабодна валодаць…”, у якім з апорай на распачатае сацыялінгвістычнае даследаванне гаворка ў тым ліку вялася пра тое, што лексічная інтэрферэнцыя ў маўленні некаторых моўцаў мае фактычна “неабмежаваныя магчымасці”. Аўтар сцвердзіў, што ёсць выпадкі, калі незразумела, да якой мовы трэба прыпісаць маўленне некаторых людзей, якія, дарэчы, самі сваю мову прызнаюць “змешанай”
.
Меркаванні А. Булыкі аб наяўнасці “змешанай” мовы сведчаць аб пэўным прагрэсе ў святле той акалічнасці, што ў познесавецкі час беларускія лінгвісты не прызнаваліся ў існаванні такой з’явы.  Напрыклад, у надрукаваным увосень 1986 года на старонках “Літаратуры і мастацтва” і ў іншых газетах інтэрв’ю журналісткі Т. Антонавай з акадэмікам М. Бірылам праблематыка кантактнай лінгвістыкі была прадстаўлена наступным, бадай, “дабратворным”, чынам: “у галіне фанетыкі хутчэй можна гаварыць пра ўплыў беларускай мовы на рускую мову, чым наадварот… Не назіраецца якіх-небудзь значных зрухаў пад уплывам рускай мовы ў галіне марфалогіі (словазмянення) і сінтаксісу… лексічная сістэма беларускай мовы шырока папаўняецца за кошт лексікі рускай мовы.. у першую чаргу тут маецца на ўвазе тэрміналагічная лексіка”
.  
Публікацыя А. Булыкі мела працяг праз год, калі ў сярэдзіне 1988 года на старонках “ЛіМа” быў надрукаваны калектыўны артыкул супрацоўнікаў аддзела рускай мовы Інстытута мовазнаўства Акадэміі навук, у якім былі прадстаўлены некаторыя вынікі анкетавання (8 тысяч анкет) жыхароў 12 сельскіх раёнаў і 4-х раёнаў горада Мінска. Сярод іншага аўтары зрабілі выснову, што (на адрозненне ад сялян і рабочых) “большасць служачых гаворыць на так званай “змешанай” мове, хоць некаторыя з іх адзначаюць, што пры патрэбе маглі б гаварыць па-беларуску”. З прыведзеных у артыкуле шматлікіх меркаванняў рэспандэнтаў можна зрабіць выснову, што нейкая іх частка была заклапочана станам культуры беларускага маўлення або крытычна ацэньвала уровень ведання насельніцтвам рускай мовы, параўн.: “Па тэлевізару не зусім добра гавораць па-беларуску”; “засмечанасць беларускай мовы нейкімі непатрэбнымі фразамі, якія рэжуць слых”; “не скажаць беларускую мову, змагацца за яе чысціню”; “рускай мовы ў нас не ведаюць, блытаюць з беларускай”
.

Яшчэ праз год, у чэрвені 1989 года на старонках газеты быў надрукаваны яшчэ адзін артыкул Аляксандра Булыкі, у якім прыводзіліся абноўленыя дадзеныя палявых даследаванняў Інстытута мовазнаўства (к гэтаму часу былі праанкетаваны ўжо 12500 інфармантаў з 25-ці сельскіх і 7-мі гарадскіх раёнаў). Артыкул быў надрукаваны пад рубрыкай “Беларускай мове – статус дзяржаўнай”, найбольш у ім звярталася ўвага на неспрыяльнае становішча беларускай мовы ў Беларусі. Факт наяўнасці ў шматлікіх жыхароў сяла “не беларускай мовы, не рускай мовы, а нейкай беларуска-рускай моўнай сумесі”, «так званай “змешанай” мовы» тлумачыўся ў артыкуле той акалічнасцю, што абласныя брэсцкая і гродзенская газеты ў гэты час выходзілі на рускай мове, у шэрагу раёнаў у гэтых абласцях на рускай мове выходзілі і раённыя газеты, на рускай мове друкаваліся спецыялізаваныя “Сельская газета” і часопіс «Сельское хозяйство Белоруссии»
.
 Першыя ўжыванні на старонках газет слова “трасянка”
Як было сказана вышэй, першае ўжыванне на старонках газеты “Літаратура і мастацтва” слова “трасянка” (якое ў аўтара абазначала ‘кепскую, недастаткова “чыстую” газетную мову’) было зафіксавана ў кастрычніку 1988 года.
Другое ўжыванне слова “трасянка” ў значэнні “змешаная мова” на старонках “ЛіМа”, згодна з нашымі назіраннямі, фіксуецца ў студзені 1989 года у артыкуле пісьменніка Яўгена Лецкі з нагоды разваг аўтара адносна таго, на якой мове размаўляюць гарадскія жыхары Беларусі: “Дазвольце усумніцца, калі вы скажаце, што на рускай. Хутчэй за ўсё не на рускай, і не на беларускай, а на так званай трасянцы, у якой перамешана лексіка з абедзвюх моў. Мо рускіх слоў там і больш, але ж мы бачым толькі гэтыя відавочныя прыкметы, а тое, што сведчыць пра глыбінныя асновы мовы, ігнаруем. Да іх я бы аднёс саму мелодыку мовы, яе лад і строй, спалучэння слоў у сказе, нарэшце – акцэнт. А гэта ўсё не менш, а куды больш істотнае ў вызначэнні нацыянальнай адметнасці і прыналежнасці мовы, чым адна толькі, ды яшчэ такая перамешаная лексіка”
. У дадзеным выпадку “трасянкай” называлася вуснае маўленне гарадскіх жыхароў Беларусі.
Наступнае ўжыванне слова “трасянка” ў газеце “Літаратура і мастацтва” сустракаецца ў сакавіку 1989 года ў рэцэнзіі перакладчыка Васіля Сёмухі на нямецка-беларуска-рускі слоўнік, дзе ён называе “моднасцямі нашай трасянкі, якія праз навуку маняцца зліць мовы”, шэраг слоў, якія з’яўляліся русізмамі ў беларускай мове або ўяўляліся Сёмуху гэткімі
. “Трасянкай” у рэцэнзіі Сёмухі праўдападобна была названа пэўная русіфікаваная пісьмовая разнавіднасць “несапраўднай” беларускай мовы, да стварэння якой прыклалі руку лексікографы. Далей у красавіку 1989 года журналістка рускамоўнай газеты Г. Айзенштат “трасянкай” назвала вуснае маўленне вяскоўцаў
. У ліпені пра «паўмоўную “трасянку”» на старонках газеты пісаў З. Пазняк (гл. ніжэй).
Публікацыі ў друку другой паловы 1980-х гадоў даюць магчымасць меркаваць, што ў пісьменніцкім асяроддзі выраз “трасянка” ўжываўся, верагодна, не пазней, чым з 1987 года. У датаваных лютым гэтага года дзённікавых запісах пісьменніка Уладзіміра Дамашэвіча (апублікаваны ў 2007 г.) яшчэ не узуальнае слова “трасянка” было выкарыстана ў вузкім рэдактарскім значэнні: “Стыль (рэдагаванага твора. – С.З.) – трасянка, як я яго называю: накідванне ў кучу сказаў, якія амаль што не звязаны, іх можна перастаўляць, перамешваць, выкідаць, замяняць – і нічога не зменіцца, малюнка сапраўднага, празаічнага, як не было, так і не будзе”
.
Са старонак “Літаратуры і мастацтва” слова “трасянка” перакінулася і ў іншыя выданні. Напрыклад, у газеце “Звязда” яно сустракаецца ўпершыню, бадай, 24 лістапада 1989 года: “Хочацца, каб і беларус загаварыў, нарэшце, па-чалавечы, не саромеючыся сваёй руска-беларускай “трасянкі”, не баючыся, што атрымаецца нешта не так, не па правілах, не па “навуцы”
. У рамках абмеркавання праекта закона аб мовах чытач газеты “Знамя юности” Н. Гушчыновіч крытычна паставіўся да таго, што пісьменнікі (гэта слова было ўзята ў двухкоссе) і «кабінетныя вучоныя» высакамерна называлі жывую размоўную мову “трасянкай”
.

У 1989-м – пачатку 1990-х гадоў канцэпт «трасянкі» працягваў інтэнсіўна распрацоўвацца ў беларускай журналістыцы (шматлікія прыклады разнастайных публіцыстычных характарыстык гэтага тэрміна на матэрыяле больш позніх дыскусій гл. у працах Цыхуна і Слобады). Летам 1989 года, а потым у 1990 годзе ў развіццё сваёй ранейшай публікацыі 1987 года (гл. пра яе вышэй), у рамках дзейнасці за ўдасканаленне “культуры маўлення” С. Дубавец здзейсніў часткова жартоўную спробу падрыхтаваць матэрыялы для “перакладнога” “трасянка-беларускага слоўніка”
. Публікацыя гэтага слоўніка была пэўным рытарычна-дыскурсіўным прыёмам, працягам крытыкі аўтарам “новамовы”, непрымальных слоў, ужывальных у беларускай пісьмовай мове
.
Трасянка як паранавуковы дыскурс

У 1988 г. выраз “трасянка” упершыню сустракаецца ў рамках паранавуковага дыскурсу ў надрукаваным за межамі Беларусі славутым артыкуле “Двухмоўе і бюракратызм” беларускага мастацтвазнаўца, кандыдата навук і будучага палітычнага дзеяча Зянона Пазняка
. На думку гэтага аўтара ў канцы 1980-х гадоў толькі нязначная частка беларускага насельніцтва размаўляла на беларускай мове, затое 50-60 працэнтаў насельніцтва размаўлялі на “трасянцы”, іначай на “крэалізаванай (змешанай) руска-беларускай «напаўмове»”. Як менш пашыраную з’яву аўтар вызначыў у сваім артыкуле таксама і “рускую піджын-мову”, нібыта таксама ўласцівую насельніцтву Беларусі
. Меркаванні Пазняка ў канцы 1980-х былі выключна папулярнымі сярод часткі беларускіх гуманітарыяў, сам жа артыкул, які немагчыма было тады надрукаваць у Беларусі, выклікаў эфект “разарванай бомбы”
. Пералічаныя вышэй ужыванні выразу “трасянка” на старонках газеты “Літаратура і мастацтва” знаходзяцца ў прамой або ўскоснай сувязі з выкарыстаннем у 1988 г. гэтай лексемы З. Пазняком. 
 “Трасянка” як  грамадскі, папулярны дыскурс (канец 1980-х гадоў)

Думкі Пазняка адносна “трасянкі”-“паўмоўя” тады ж увайшлі ў праграму камісіі беларускай мовы пры Беларускім аддзяленні Савецкага Фонду Культуры (была прынята 28 красавіка 1988 года)
. У Беларусі гэты праект у скарочаным выглядзе з’явіўся ў друку толькі ў траўні 1989 года
, пасля таго, як ён быў апублікаваны ў Лондане
. У гэтым дакуменце (далей разглядаецца па поўнай лонданскай публікацыі), аднак, выкарыстоўваўся толькі выраз “паўмоўе” і не ўжываліся выразы “трасянка” і “крэалізаваны”. “Паўмоўю” ў праграме быў прад’яўлены выключна высокі рахунак, яно ў дакуменце было прадстаўлена як куды больш змястоўная і абагульненая катэгорыя, чым банальнае гаварэнне на “змешанай мове”: “У паўмоўным асяроддзі значная частка інтэлектуальнай і духоўнай энергіі народа выдаткоўваецца марна, патэнцыяльныя культурныя і творчыя магчымасці нацыі спаўна не выкарыстоўваюцца, назапашаны вопыт слаба замацоўваецца, абніжаецца грамадская памяць, пачуццё салідарнасці, адчуванне гісторыі. Паўмоўе спрыяе таму, што нацыя робіцца раз’яднанай, безабароннай перад антынароднай бюракратычнай палітыкай, разгулам бюракратычных карпарацый і ведамстваў, перад разбурэннем культуры і прыроднага асяроддзя, перад рэпрэсіямі, хлуснёй і дэмагогіяй, спажывецтвам і алкагольным атручваннем народа”
.
Праграма акцэнтавала ўвагу найперш на нездавальняючым пісьмовым выкарыстанні беларускай мовы. Згодна з яго аўтарамі, мова большасці беларускамоўных газет у гэты час зазнавала “мэтанакіраваную лексічную, марфалагічную і сінтаксічную дэструкцыю, запаўнялася калькамі з рускіх формаў”. У гэты час у мове друкаваных сродкаў масавай інфармацыі ствараліся “жаргонныя стэрэатыпы, якія ў жывой беларускай мове не існуюць і не ўзнікаюць”. Аўтараў праекта турбавала тое, што гэта “абмярцвенне беларускай мовы ў газетных формах” знаходзіла пэўную падтрымку ў навуковых працах і слоўніках Інстытута мовазнаўства АН БССР. 

Пытанню вуснага беларускага маўлення ў праграме было ўдзелена менш увагі
. З аднаго боку, яно згадвалася ў кантэксце гаворкі пра пэўнае ўзорнае маўленне (“жывую беларускую мову”), на якое павінна была абапірацца пісьмовая мова. З другога, менавіта сітуацыя, пры якой “чалавек не валодае ніводнай мовай, а размаўляе на змешанай гаворцы”, у выніку чаго адбываецца «структурная дэфармацыя моўных сістэм», характарызавалася ў праграме як “паўмоўе”. У выніку “бюракратычных моўных эксперыментаў”, сцвярджалася ў праграме,  “паўмоўе стала настолькі распаўсюджаным і прыкметным, што становіцца вялікай нацыянальнай бядой”
.
Тэзіс пра паўмоўе ў сярэдзіне студзеня 1989 года ў наступным выглядзе ўвайшоў у “Зварот Канфедэрацыі беларускіх суполак да беларускае моладзі”: “Неабходна нарэшце адмовіцца ад тэзы пра агульнанароднае “беларускае двумоўе”. Гэтая тэза ўзнікла ў гады застою як іншасказ русіфікацыі і служыць апошняй. Цэлы народ не можа быць двухмоўны. Цяперашні стан паўмоўя, пры якім большасць беларусаў не можа карыстацца ніводнаю з моў, прыводзіць да зніжэння інтэлектуальнага патэнцыялу нацыі”
. 

У сярэдзіне 1989 года меркаванні З. Пазняка ў форме водгуку на адну з публікацый у “ЛіМе” ўсё ж былі ў скарочаным выглядзе надрукаваны ў Беларусі на старонках “Літаратуры і мастацтва”. У гэты час ужо прайшоў з’езд Беларускага народнага фронту, на якім ішла гаворка і пра “паўмоўе” (гл. ніжэй). Спасылаючыся на сваю мінулагоднюю эстонскую публікацыю, аўтар сцвердзіў, што масавы білінгвізм, які параджае “паўмоўе”, мае “дэструктыўную антыкультурную сутнасць”, а “паўмоўе” трэба расцэньваць як “культурна-нацыянальную катастрофу”. “Паўмоўныя” людзі не валодаюць ніводнай мовай, а гавораць на сумесі з розных моў, на своеасаблівым “крэалізаваным сурагаце”. “Паўмова” “не мае структурнага адзінства, у ёй парушаны адэкватнасці паняццяў, поўнасцю адсутнічаюць верхнія інтэлігентныя моўныя пласты, стылістыка і г.д. Высокая культура на “паўмове” не ствараецца, а чалавечая асоба не можа гарманічна развіваць свае інтэлектуальныя магчымасці.. Выхад з паўмоўнай “трасянкі”, што распаўсюдзілася на Беларусі, -- толькі ў дзяржаўнасці беларускай мовы.. у стварэнні ўсебаковых варункаў развіцця і адраджэння нацыянальнай мовы”
.   
 “Трасянка” як  палітычны дыскурс (канец 1980-х гадоў)

Па меры аслаблення камуністычнай улады і нарастання дэмакратычных тэндэнцый некаторыя грамадскія патрабаванні крышталяваліся ў палітычныя. У чэрвені 1989 года меркаванні Пазняка пра “паўмоўе” ўвайшлі ў праграму руху Беларускага народнага фронту, дзе “паўмоўе” (слова “трасянка” ў праграме не ўжывалася), “стан, пры якім чалавек не валодае належным чынам ніводнай з моваў і асуджаны на інтэлектуальную, культурную абмежаванасць і грамадзянскую пасіўнасць”, было кваліфікавана як “вынік моўнай палітыкі бюракратыі”
.
У 2001 г. Пазняк успамінаў, як ён увёў ва ўжытак у канцы 1980-х слова “трасянка”.  З гэтых успамінаў добра відаць, што выраз “трасянка” ўжываўся аўтарам найперш як эфектыўны рытарычны сродак у палітычнай барацьбе са сваімі апанентамі. Параўн. у гэтым плане суаднясенне ўзнікнення “дэструктыўнага змешвання” з “…73-ма гадамі вырабленага гвалту над беларускай мовай за часы СССР”, кваліфікацыю трасянкі як “выніку моўнай палітыкі бюракратыі”, іранічнае суаднясенне “зьбедненай "паўмовы" ці своеасаблівай піджын-рускай (гібрыднай) мовы” з "клясычнымі" прамовамі Старшыні Вярхоўнага Савета Мікалая Дземянцея, таксама аперыраванне выразам кшталту “трасянкавыя палітыкі кіруюць уладай у дзяржаве”
.
Вывады. Такім чынам, у аснове ўзнікнення дыскурсу “паўмоўя”-“трасянкі” ляжаў перадусім клопат пра развіццё больш дасканалага, “узорнага” прымянення пісьмовай формы беларускай літаратурнай мовы, імкненне да пашырэння сфераў ужывання беларускай мовы ўвогуле. Сам тэрмін “трасянка”, які некаторыя аўтары схільны разглядаць у рамках “народнай метамоўнай лексікі”
, нарадзіўся ў выніку вытанчанай інтэлігенцкай рэфлексіі на нацыянальныя тэмы, скіраванай на грамадскія пераўтварэнні. Ужо з самага пачатку дыскурс трасянкі выступаў у вельмі разбудаваным выглядзе. Слова “трасянка” адпачатку прыкладалася да вельмі розных моўных разнавіднасцяў.
Нараджэнне падобнага тэрміна сведчыла аб пэўным (высокім) узроўні моўнай свядомасці беларускай інтэлігенцыі ў другой палове 1980-х гадоў і аб пэўнай спрыяльнай сітуацыі для яго ўзнікнення. Звяртае на сябе ўвагу тая акалічнасць, што, напрыклад, у 1979—1981 гадах, калі укладалася кніга А. Бембеля “Роднае слова і маральна-эстэтычны прагрэс”, яе героі і сам аўтар часам згадвалі “русско-белорусский язык”, «дрэнную рускую мову», «смешанный говор», «моўнае асарці», “нейкую змешаную мову” і інш., аднак, яшчэ не карысталіся словам “трасянка”
. Не ўжываўся выраз “трасянка” і ў артыкуле Ніла Гілевіча “Мова, якой мы пішам…”, а таксама ў пазнейшых публікацыях “Літаратуры і мастацтва”. Рэдкія публікацыі на тэму культуры маўлення першай паловы 1980-х гадоў не мелі вынікам выбуху грамадскай цікавасці да гэтых праблем: грамадства ў той час было яшчэ не гатова (часткова і не мела магчымасці) сур’ёзна іх абмяркоўваць.

Культываванне слова “трасянка” ў творах журналістаў і пісьменнікаў у канцы 1980-х – пачатку 1990-х гадоў абумоўлена, такім чынам, спецыфічнай грамадскай сітуацыяй змагання за беларускую мову ў гэты час.
Узнікненне дыскурсу трасянкі ў 1988 годзе спадарожнічала руху за наданне беларускай мове дзяржаўнага статусу ў цэлым, аднак у 1989 годзе была зафіксавана і адваротная спроба выкарыстаць факт пашырэння ў Беларусі змешанага маўлення для аспрэчвання імкнення надаць беларускай мове афіцыйны статус. У апублікаваным у 1989 годзе ў часопісе “Политический собеседник” артыкуле “Койне – явление тревожное. Белорусскому языку – государственность?.. Давайте не спешить» яго аўтар, кандыдат філалагічных навук з Гомеля А. Катэрлі пярэчыў супраць магчымага надання беларускай мове дзяржаўнага статусу на той падставе, што ў Беларусі беларуская мова ўжываецца мала, затое шырока распаўсюджана «койне, смесь русского и белорусского языков», што ўяўляе сабой «основную, так сказать, «лингвистическую проблему», специфическую в условиях Белорусии»
.
Незалежна ад таго, чым кіраваліся ініцыятары гэтых рознанакіраваных памкненняў, трэба сцвердзіць, што іх хутчэй магла не вельмі цікавіць глыбінная і супярэчлівая, незалежная ад даследчыцкіх ухілаў, навуковая сутнасць гэтай з’явы. Адпаведна, часам першыя аўтары маглі задавальняцца першымі, недастаткова глыбокімі і/або перабольшанымі ацэнкамі і характарыстыкамі гэтага феномена, да таго ж падаваць іх у выгадным для сябе святле.
Трасянка як навуковы дыскурс  (1990-я гады)
Бадай, ужо з пачатку 1990-х гадоў некаторыя беларускія мовазнаўцы пачалі карыстацца словам “трасянка” (спачатку хутчэй па-за рамкамі акадэмічнага дыскурсу) як узуальным, без тлумачэння яго значэння (аднак спачатку абавязкова бралі яго ў двухкоссе). Напрыклад, у адной са сваіх публікацый Г.Цыхун перасцерагаў ад ператварэння беларускай літаратурнай мовы ў “трасянку”
, г. зн., верагодна, у нейкую “змешаную”, пазбаўленую сістэмнасці мову. Іншыя беларускія мовазнаўцы карысталіся словам “трасянка” з нястрогім значэннем “пэўны від змешанага маўлення”, параўн. у М. Абабуркі: «Сённяшняе вуснае маўленне некаторых маладых людзей – гэта кангламерат або ўвогуле рознастылёвая “трасянка”»
.

У 1990 годзе ў рамках навукова-публіцыстычнага дыскурсу была ажыццёўлена першая спроба агледзець ў гісторыі моўнага развіцця Беларусі моўныя феномены, аналагічныя “трасянцы”, пры гэтым аўтар-лінгвіст зазначыў, што пераноснае значэнне слова “трасянка” становіцца ўсё больш ужывальным “у працэсе барацьбы за адраджэнне беларуская мовы”; у артыкуле разглядаўся пераважна матэрыял пісьмовай мовы
.

Увосень 1990 года дзве супрацоўніцы Інстытута мовазнаўства АН БССР апублікавалі ў папулярным друку артыкул аб выніках анкетавання ў партыйных органах і прафсаюзных арганізацыях, якое праводзілася ў 17-ці раёнах Беларусі ў рамках больш шырокага сацыялагічнага даследавання, дзе зрабілі выснову аб тым, што вуснае маўленне ў вырашэнні бягучых спраў гэтых органаў і арганізацый нярэдка прызнаецца самімі рэспандэнтамі “змешаным”. Высокая верагоднасць несвядомага блытання элементаў дзвюх моў дае вынікам “так званую змешаную мову і нізкую моўную культуру”. На думку аўтараў, “змешаная руска-беларуская мова” патрабуе асобага разгляду, у дзейнасці партыйных і прафсаюзных камітэтаў яе параджэнне выклікаецца імкненнем “зблізіцца з народнымі масамі”, аднак вынік такой дзейнасці нельга ацэньваць пазітыўна. Прыкладаў выкарыстання “змешанай мовы” вельмі многа, самі яе носьбіты адчуваюць, што такое ўжыванне “не можа задавальняць грамадства”. “Змешаная мова”, аднак, не сустракаецца ў шэрагу мінскіх гарадскіх партыйных і прафсаюзных арганізацый
.
У 1994 годзе феномен “трасянкі” атрымаў першую кароткую навуковую дэфініцыю пад пяром беларускага лінгвіста ў навуковым друку: яна была ахарактарызавана як «множество русифицированных идиолектов», “множество стихийно и по-разному русифицированных индивидуальных вариантов белорусской речи”
. У 1996 годзе  пытанне вуснага змешанага маўлення мімаходзь закраналася ў артыкуле, прысвечаным псіхалінгвістычным аспектам беларуска-рускага білінгвізму, надрукаваным на старонках галоўнага лінгвістычнага часопіса Беларусі, пры гэтым у адным месцы артыкула станоўча ацэньвалася выкарыстанне выразу “трасянка” для азначэння некаторых існых тыпаў маўлення
 (Выгонная 1996, 12). У маладаступнай для беларускіх лінгвістаў працы Б. Плотнікаў ахарактарызаваў трасянку як спецыфічную разнавіднасць крэольскай мовы ў Еўропе
. Нарэшце, у 1998 годзе адбылася спроба “канчатковай тэрміналагізацыі” слова “трасянка” ў беларускай лінгвістыцы ў вядомым артыкуле Цыхуна, дзе метафарычны характар выразу “трасянка”, які можа “адкрываць новыя аб’екты і аспекты даследавання”, быў ацэнены станоўча, а сама з’ява была кваліфікавана як  “крэалізаваны варыянт беларускай мовы”
.

Як вынікае з вышэйпрыведзенага, у гэты час  матыў “крэалістычнасці” трасянкі распрацоўваў не адзін Г. Цыхун. У 1999 годзе Плотнікаў назваў трасянку (якая ўяўляла, на яго думку, адну з дзвюх разнавіднасцей беларускага гутарковага маўлення) “не толькі сярод славянскіх краін, але і ў Еўропе ў цэлым”  “унікальнай з’явай, што нагадвае пэўныя разнавіднасці крэольскіх моў”, “стыхійным гібрыдам дзвюх розных моў”
, паўтарыўшы, такім чынам, свае меркаванні, апублікаваныя ў 1996 годзе на нямецкай мове
. Згодна з гэтым аўтарам, у трасянцы шматлікія лексічныя запазычанні з рускай мовы “жывуць разам з зыходнымі формамі роднай мовы ў механічна змешаным стане, не з’яўляюцца тут засвоенымі, а выдзяляюцца выразнымі русізмамі ў беларускім фанетычным і граматычным абліччы”
.

Ініцыятыва карыстацца тэрмінам “трасянка” і пісаць у сувязі з ёй пра крэалістычнасць, аднак, не знайшла падтрымкі ў калектыўнай манаграфіі Інстытута мовазнаўства “Типология двуязычия и многоязычия в Беларуси” (падрыхтавана па выніках палявога даследавання другой паловы 1980-х гадоў), у рамках якой быў змешчаны раздзел “Змешаныя формы маўлення”; у гэтым раздзеле ўжываліся выразы “смешанная речь”, “смешанный язык”, аднак тэрмін “трасянка” не згадваўся ўвогуле
. 

Спецыфіка асваення ў 1990-я гады тэрміна “трасянка” у навуковым дыскурсе
Маруднае разгортванне вывучэння “трасянкі” беларускімі навукоўцамі ў 1990-я гады адбывалася ў вельмі спецыфічных умовах.

Па-першае, у беларускай лінгвістыцы фактычна не існавала хоць якой традыцыі абмяркоўваць з’яву “няправільнага” і “нерэгулярнага”, гетэрагеннага з пункту гледжання моўнай сістэмы вуснага змешанага маўлення, існаванне якога дагэтуль у лінгвістычных працах па не звязаных з навукай прычынах ігнаравалася
.

Па-другое, выразны прыярытэт у асэнсаванні феномена ў гэты час быў за пісьменнікамі, журналістамі, палітыкамі (гл. вышэй).

Па-трэцяе, абмеркаванне “трасянкі” другой паловы 1980-х – 1990-х гадоў адбывалася ў рамках вельмі важнага этапа нацыябудавання, які суправаджаўся вострай палітычнай і нацыянальнай барацьбой. У метамоўным дыскурсе ў гэты час буйным цветам расцвіла пурыстычная ідэалогія,  “трасянка” ў гэтай сітуацыі прызнавалася феноменам, які патрэбна было абавязкова выкараніць
. З аднаго боку, палітычны кантэкст у гэты час рабіў некаторыя навуковыя працы “пранікальнымі” для ідэалагічных і палітычных канатацый, і некаторыя з гэтых прац, ці, прынамсі, пэўныя іх аспекты  міжволі станавіліся як бы пэўным “водгукам” на палітычныя спрэчкі або іх “працягам”. З другога боку, пэўныя з’явы, якія ў гэты час шырока і (“празмеру”) эмацыянальна абмяркоўваліся палітыкамі і журналістамі, у беларускай лінгвістыцы таго часу лічыліся “непажаданымі” аб’ектамі для “строгіх” навуковых даследаванняў. Усё гэта трохі парадаксальным чынам мела месца ў сітуацыі, калі з прычыны агульнай дэмакратызацыі грамадскага жыцця і з узнікненнем шматлікіх непадцэнзурных дыскурсаў “трасянка” ўпершыню аказалася выстаўленай на ўсеагульны агляд, стала заўважацца і асэнсоўвацца грамадствам.
Дыскурс трасянкі на ўзроўні масавай свядомасці ў Беларусі стаў асабліва заўважны дзякуючы моўным навыкам такіх палітычных дзячоў як былы старшыня Вярхоўнага Савета БССР (1990—1991) Мікалай Дземянцей і цяперашні прэзідэнт Рэспублікі Беларусь Аляксандр Лукашэнка. Іх моўнае ўжыванне неаднаразова падвяргалася асмяянню ў СМІ,  для абазначэння няправільнага гаварэння на змешанай “руска-беларускай мове” быў створаны наватвор “дземянцееўка”. Ужо ў верасні 1990 года супрацоўнікі Інстытута мовазнаўства АН БССР канстатавалі, што “многа гаворыцца пра “трасянку” на радыё, тэлебачанні, у выступленнях з трыбун”
. У 1994 годзе на Міжнародным кангрэсе ў абарону дэмакратыі і культуры ў Мінску М. Карповіч сцвярджала, што “пра нашу “трасянку” з вуснаў першых асоб ведаюць усе”
. Увогуле, меркаванне (несумненна, памылковае) пра тое, што прэзідэнт А. Лукашэнка гаворыць на трасянцы штодзённа і што ён не ўмее гаварыць іначай, у літаратуры і, асабліва, у публіцыстыцы было выказана неаднаразова
.
У сувязі з прыведзеным вышэй кантэкстам зразумела, чаму першая кваліфікацыя “трасянкі” як “крэалізаванай (змешанай) руска-беларускай «напаўмовы»” грамадскага дзеяча Зянона Пазняка сёння можа быць залічана да прадукту акадэмічнага дыскурсу толькі ў пэўнай ступені.

“Трасянку” ад крэольскіх моў, якія ўзнікаюць на аснове піджынаў, адрозніваюць шэраг асаблівасцяў. Як прадаўжальнікі піджынаў крэольскія мовы ўзнікаюць як мовы-пасрэднікі ў экстрэмальных сітуацыях, калі існуе патрэба ў агульным сродку зносінаў рознамоўных людзей, прычым гэтыя мовы няроднасныя. Бадай, нельга сказаць, што трасянка ўзнікае як рух да стварэння агульнага сродку камунікацыі з боку і беларускамоўнага, і рускамоўнага насельніцтва, – трасянку стварае пераважна толькі беларускамоўнае насельніцтва, якое ёй карыстаецца як абыходкавай гутарковай мовай у асяроддзі “сваіх”. Пры піджынізацыі з боку носьбітаў мацнейшай мовы звычайна адбываецца свядомае яе спрашчэнне (граматыка піджынаў надзвычай простая) – але, як заўважана вышэй, удзел у “стварэнні” трасянкі рускамоўнага насельніцтва мінімальны, па-другое, граматыка вуснага маўлення “трасянкамоўных” з пункту гледжання “прастаты” або “складанасці”, бадай, прынцыпова не адрозніваецца ад маўлення беларускамоўных або рускамоўных людзей
. Адрознівае “трасянку” і крэольскія мовы і тое, што апошнія папраўдзе з’яўляюцца мовамі (пра тое, што “трасянка” не ёсць мова гл. ніжэй), якія маюць сваіх устойлівых носьбітаў, крэольскія мовы нармальна перадаюцца ад пакалення ад пакалення як асноўны сродак камунікацыі. 
Аднак для першага этапа вывучэння “трасянкі” (не больш за тое) спроба яе вызначэння пры дапамозе нейкіх вядомых у лінгвістыцы фармацый можа з’яўляцца ў нейкай ступені рацыянальнай. З другога боку, параўнанне “трасянкі” з крэольскім мовамі мела ў сваёй аснове немалую долю палітычнай канатацыі, паколькі скіроўвала дыскусію пра трасянку у “посткаланіялісцкае” рэчышча з прадказальнымі развагамі пра нераўнапраўны характар функцыянавання беларускай мовы.
Спасылка ў артыкуле Пазняка і ў праекце праграмы камісіі беларускай мовы на “напаўмоўе” таксама мела публіцыстычны ўхіл. У сітуацыі канца 1980-х гадоў гэта слова магло ўспрымацца як пэўны публіцыстычна-“навуковы” канструкт, які, праўдападобна, добра суадносіўся з матывамі “дэфармацыі” і “дэструкцыі”, засведчанымі ў праграме камісіі, або таксама ўказваў на наяўнасць у Беларусі носьбітаў беларускай мовы, якія валодалі ёй толькі часткова.
І ўсё ж навуковую эўрыстычнасць выразу паўмоўе ў беларускай сітуацыі канца 1980-х гадоў, верагодна, не варта недаацэньваць. Хоць ужыванне гэтага слова ў значэнні ‘сітуацыя, пры якой чалавек не валодае ніводнай мовай, а размаўляе на змешанай гаворцы’ можна прызнаць у значнай меры прапагандысцкім, ён тым не менш пэўны кароткі час не атрымліваў крытыкі з боку беларускіх лінгвістаў, а, па-другое, мог параджаць пэўныя карысныя рэфлексіі адносна характару двухмоўя ў Беларусі. Параўн. у гэтым плане датаванае жніўнем 1988 года даволі нейтральнае сцверджанне А. Падлужнага пра тое, што для аналізу моўнай сітуацыі ў Беларусі нельга абысціся толькі канстатацыяй таго, што існуе “нейкая змешаная беларуска-руская мова або паўмова”
, а таксама пазнейшыя развагі украінскай даследчыцы Н. Плюшч пра тое, ці можна ахарактарызаваць тэрмінам “масавае двухмоўе” украінскую сітуацыю: «Терміном “масова двомовність”, на мій погляд, сьогодні не можна повністю охарактеризувати реальну мовну ситуацію. Треба вже, мабуть, знаходити новий термін, можливо, якась “напівмовність”?»
. Расійскія аўтары Вахцін і Галаўко не запярэчваюць ужывання тэрміна “полуязычие” для абазначэння пераломнага пакалення ў нейкай супольнасці, якая стала падлягаць моўнаму зруху: адны прадстаўнікі гэтага пакалення ўжо пачалі страчваць тытульную мову, у той час як іншыя яшчэ недастаткова валодаюць новай засвоенай мовай
. Здаецца, яшчэ менш падстаў запярэчваць навуковасць тэрміна “паўмовец” (анг. semi-speaker), пушчанага ва ўжытак Н. Дарыян для абазначэння “недасканалых моўцаў”, якія не валодаюць поўнасцю нейкай мовай, што відаць на прыкладзе іх адхіленняў ад агульнапрынятай нормы. 
У святле вышэйсказанага не ўяўляецца дзіўным, што на пачатковай стадыі вывучэння “трасянкі” ў значнай меры дэтэрміналагізаванымі выразамі кшталту “creolized «semilanguage»”, “creol”, “new pidgin language” карысталіся (гэтым разам без палітычных канатацый) не толькі беларускія, але і некаторыя заходнія даследчыкі і журналісты
. Параўн. таксама тое, што тэрмін “крэалізаванае маўленне” прымяняльна да “трасянкі” сярод беларускіх аўтараў ужываецца не толькі адным Г. Цыхуном, і тое, што некаторыя украінскія аўтары дагэтуль залічваюць даследаванні, прысвечаныя суржыку, да “крэалістыкі”
. Падобныя акалічнасці тлумачацца тым, што вывучэнне трасянкі ў Беларусі (а суржыку ва Украіне) яшчэ толькі пачынаецца. 

Цяжкасць вывучэння “трасянкі” ў беларускім кантэксце на пачатковым этапе, такім чынам, была звязана з тым, што беларускія лінгвісты атрымалі гэтае паняцце ў пэўнай спецыфічнай сітуацыі ў пэўным “гатовым” выглядзе з рук пісьменнікаў, журналістаў і палітыкаў разам з усімі яго публіцыстычнымі наслаеннямі, якія спачатку (магчыма нават: да гэтай пары) не проста было “адчужыць”. Верагодна, важным дадатковым ускладняльным чыннікам была таксама тая акалічнасць, што абмеркаванне “трасянкі” выйшла з улоння (і ў значнай меры развівалася ў рамках) моцна ідэалагізаванай барацьбы за павышэнне узроўню “культуры маўлення”, за “дасканалую” беларускую мову, у рамках якой рыторыка, эфектнасць выказвання, яго палемічная завостранасць часта былі значна больш важкімі за лагічную або навуковую дакладнасць выказвання.

Пачынаючы ад Язэпа Лёсіка і Янкі Станкевіча, славутых аўтараў 1920-х—1930-х гадоў (іх мовазнаўчыя творы перавыдадзены ў сучаснай Беларусі, працы Янкі Станкевіча -- неаднаразова), у Беларусі культура маўлення – адзін з самых улюбёных відаў лінгвістычнай, з моцным адбіткам дыдактызму, рэфлексіі як у асяроддзі афіцыйнай, так, у роўнай ступені, і ў рамках “папулярнай” навукі. На гэту тэму выдаюцца спецыяльныя кнігі, артыкулы на такія тэмы друкуюць многія мовазнаўцы, праводзяцца спецыяльныя канферэнцыі. Адзін з вядучых беларускіх лінгвістаў, з 1956 года загадчык кафедры беларускай мовы Мінскага педагагічнага інстытута, Фёдар Янкоўскі з пачатку 1960-х  да канца 1980-х гадоў шматразова апублікаваў у розных сваіх выданнях развагі наконт правамернасці ўжывання ў беларускай мове тых або іншых слоў; выразнай прыкметай гэтых разваг было настойлівае жаданне папярэдзіць няправільнае ўжыванне ў беларускай пісьмовай мове многіх недастаткова “народных” (часта зафіксаваных у слоўніках) лексем. Праграма, прысвечаная культуры маўлення, рэгулярна транслюецца па радыё па агульнанацыянальнаму каналу. Пытанні культуры мовы актыўна абмяркоўваюцца ў перадачах беларускай рэдакцыі радыё “Свабода”. Разнастайныя крыніцы сведчаць пра тое, што беларускаму лінгвістычнаму дыскурсу ў яго прысвечанай беларускай літаратурнай мове частцы ў цэлым уласцівы моцны нарматывісцкі адбітак, што не толькі многія пісьменнікі і літаратуразнаўцы (гл. вышэй), але і, прынамсі, некаторыя беларускія лінгвісты незадаволены існуючым беларускім пісьмовым і вусным маўленнем як недастаткова “народным”
.

Нягледзячы на неспрыяльны для навуковых даследаванняў трасянкі грамадска-палітычны фон, ужо ў першым заўважным артыкуле беларускіх лінгвістаў пра “трасянку”, артыкуле Г. Цыхуна 1988 года, а таксама ў працах іншых беларускіх аўтараў былі выказаны многія вельмі важныя назіранні. У прыватнасці, было сцверджана, што без трасянкі ў гарадскім асяроддзі новапрыбыламу выхадцу з вёскі не абысціся: трасянка “забяспечвае даволі высокі ўзровень моўнай інтэграцыі ў гарадскім асяроддзі”
. Адкрываўчай была рэмарка Цыхуна і наконт таго, што трасянка з’яўляецца “сродкам ідэнтыфікацыі або групавой салідарнасці яе носьбітаў”.
Аднак, вывучэнне трасянкі ў Беларусі ў канцы 1980-х – 1990-я гады аказалася не пазбаўленым выразных крытычна-ацэначных кваліфікацый, што было ў згодзе з асуджальнымі ацэнкамі змешанага маўлення 1980-х гадоў
. У аснове такіх кваліфікацый ляжыць як моцна засвоеная беларускімі лінгвістамі “ідэалогія стандартнай мовы”, погляд на лінгвістыку як на абавязковае вывучэнне “сістэмы” мовы і (або) заклапочанасць неспрыяльным становішчам беларускай мовы. Напрыклад, Н. Мячкоўская ў адной сваёй працы ў сувязі з трасянкай піша пра “тупик гибридного говорения»
. Так, хутчэй у духу пастулатаў камісіі беларускай мовы Г. Цыхун у сваім самым вядомым у Беларусі артыкуле пра “трасянку” сцвярджаў, што ў трасянцы адбываецца “змяшэнне і спрашчэнне (“прымітывізацыя”) зыходных структур”, што, на думку аўтара, і тлумачыць “непаўнавартасны” характар трасянкі ва ўспрыняцці людзей. Культываванне трасянкі, згодна з Цыхуном, “як бы паралізуе моўную дзейнасць індывідуума”
. У артыкулах Цыхуна знаходзім таксама выраз “моўны канфармізм”
, ужыты, бадай, з негатыўнай канатацыяй. Пра “разбурэнне абедзвюх моўных сістэм” у выпадку “трасянкі” (зноў такі ў духу камісіі беларускай мовы) пісала ў сваёй працы Л. Сямешка
. У. Свяжынскі зазначаў, што эвалюцыянуючы ў напрамку да рускай мовы, трасянка пагражае існаванню беларускай мовы: “наша мова… паступова ператвараецца ў мясцовы варыянт рускай мовы”
. Б.Плотнікаў папярэджваў, што “трасянка пры афіцыйным дзяржаўным двухмоўі не толькі замінае ўсялякім мерапрыемствам і намаганням па ўкараненню культуры беларускага ці рускага маўлення, але і пагражае набыць самастойны статус такога варыянта мовы, які можа быць унармаваны і закадыфікаваны ў адпаведных навуковых працах і афіцыйных пастановах, што, зразумела, прынясе толькі шкоду беларускай літаратурнай мове”. Гэты ж аўтар пісаў, што “трасянка не можа характарызавацца станоўчымі ацэнкамі і азначэннямі ні з боку мілагучнасці, ні з боку свайго прэстыжу”, што “цалкам матываваная і зразумелая” адмоўная ацэнка трасянкі з пункту гледжання яе гучання “аўтаматычна і несправядліва пераносіцца на ацэнку беларускай мовы ў цэлым”
. Не выключана, што ва ўмовах неспрыяльнага становішча беларускай мовы і “неразвітага” становішча беларускай сацыялінгвістыкі ўказанні на “параліч моўнай дзейнасці”, “разбурэнне сістэм” і характарыстыка трасянкі як адзінай крэольскай мовы ў Еўропе можна разглядаць не (столькі) як (строгія) навуковыя фармулёўкі, колькі як у нейкай ступені адносна “мяккія”, алегарычныя эўфемістычныя “публіцыстычныя” заменнікі “ўласна” сацыялінгвістычных кваліфікацый тыпу “змена беларускай мовы рускай”, або “заняпад/смерць беларускай мовы”
.
Пры вывучэнні трасянкі пажадана ўлічваць агульныя тэарэтычныя парадыгмы, з якімі навукоўцы падступаюцца да вывучэння трасянкі. У еўрапейскай дыялекталогіі, этнаграфіі і фалькларыстыцы моцна развіты кансерватыўны “пастаральны” падыход, згодна з якім культуры, мовы і дыялекты знікаюць, змены абавязкова ўспрымаюцца як непажаданыя скажэнні, як страта аўтэнтычнасці, а мінулае разглядаецца як пэўны ўзор
. Знаходзячыся “ўнутры” сітуацыі агульнага неспрыяльнага становішча беларускай мовы, працуючы ў рамках беларускай нацыянальнай лінгвістычнай традыцыі, пры кваліфікацыі трасянкі беларускія лінгвісты міжволі ў цэлым больш, чым іх замежныя калегі могуць быць падлеглыя гэтаму падыходу
.
Складанасць ідэнтыфікацыі трасянкі як аб’екта даследавання

Відавочная складанасць катэгарызацыі трасянкі, непрывычнасць яе як аб’екта вывучэння абумоўліваюць мноства ракурсаў даследавання. Гэтыя ракурсы могуць ўкладаюцца як у рамкі “традыцыйнай”, добра засвоенай у Беларусі лінгвістыкі, так і належаць да адносна “новых” (або неактыўна распрацоўваных у Беларусі) адгалінаванняў мовазнаўства. Аспекты вывучэння трасянкі могуць увогуле выходзяць за рамкі лінгвістычнай навукі, сягаючы ў сацыялогію, псіхалогію, культурную антрапалогію, камунікацыю. Гэта шматлікасць дае вынікам разнастайнасць падыходаў і дэфініцый гэтай з’явы, якія пакуль з цяжкасцю складваюцца ў якую-небудзь спарадкаваную і іерархічна арганізаваную сістэму
.

Так, напрыклад, з пункту гледжання “культуры маўлення” і методыкі выкладання мовы “трасянка”, праўдападобна, будзе з’яўляцца грубым адхіленнем ад нормаў беларускай літаратурнай мовы. Такі погляд у рамках беларускай лінгвістыкі, якая настойліва на працягу доўгіх гадоў змагаецца за культываванне уніфікаваных версій беларускай і рускай моў, бадай, калі не самы пашыраны, то найбольш уплывовы. Прычым тут у згодзе знаходзяцца погляды як беларусістаў, так і шматлікіх беларускіх русістаў. У дадатак да ўжо прыведзеных ацэначных выказванняў беларускіх аўтараў пра трасянку параўн. дадаткова наступныя меркаванні: “Трасянка – чудовищная смесь языков – не только показатель низкого культурного уровня страны – это система формирования акультурных личностей с сумятицей в душах и головах”
; трасянкавае маўленне “і непрывабнае, і непрыгожае нават з пункту гледжання яго гучання”
; “Трасянка – гэта шкодны вынік дрэннага валодання сваёй, роднай мовай і іншымі”
.
З пункту гледжання гісторыі беларускай літаратурнай мовы, бадай, цікавай была б катэгарызацыя трасянкі з улікам прэскрыптыўна-пурыстычнага падыходу ў фарміраванні беларускай літаратурнай мовы (параўн. матэрыял грамадскага абмеркавання, прыведзены вышэй).
Названая праблема суадносінаў спосабу фарміравання літаратурнай мовы з узнікненнем у рамках канкрэтнай моўнай культуры з’явы тыпу “трасянкі” цікавая не толькі ў рамках гісторыі беларускай літаратурнай мовы, але, верагодна, мае і больш шырокае тэарэтычнае значэнне. З аднаго боку, можа выклікаць цікавасць стварэнне пэўнай тыпалогіі змешаных моўных фармацый, заснаваных на аснове пэўных “малых” моў. З другога, можна прадказаць, што ў рамках больш “моцных” моўных культур, якія не зведалі больш ці менш заўважнага ўздзеяння прэскрыптывізму, чыё быццё ў любым выглядзе не можа падлягаць аспрэчванню, феномены, аналагічныя трасянцы, могуць ідэнтыфікавацца, заўважацца грамадствам у меншай ступені, або, прынамсі, могуць больш “натуральным” спосабам “пераварвацца” мясцовай моўнай культурай. Нарэшце, існаванне ў рамках беларускай моўнай культуры такога феномена як трасянка перспектыўна было б разглядаць у рамках вылучэння сярод літаратурных моў моў “з жорсткімі моўнымі межамі” і моў “з мяккімі моўнымі межамі”. У рэчышчы агульнай тэорыі мовы патрабавалі б асэнсавання пытанні, ці ў выпадку трасянкі мы маем справу з (асобнай) мовай або з маўленнем, штó ў трасянцы агульнае з беларускай мовай, а што з рускай, з’яўляецца трасянка “сістэмай” або не, ці ў выпадку трасянкі можна гаварыць пра захаванне тоеснасці зыходнай (беларускай) мовы і інш. 
У рамках стылістыкі дыскусіі будуць весціся, верагодна, вакол пытанняў, ці ўяўляе сабой “трасянка” асобную функцыянальна-стылістычную разнавіднасць беларускай мовы, нейкі самастойны стылістычны рэгістр, прастамоўе ці, напрыклад, кайнэ.
“Трасянка” можа разглядацца як перадусім сацыялінгвістычны феномен – і тады на першы план могуць выходзіць пытанні кшталту, ці з’яўляецца трасянка сацыялектам, “паўмовай”, зноў такі стылістычным рэгістрам, зноў такі кайнэ, пераключэннем кодаў, “абмежаваным кодам” (restricted code) і г. д. У больш прыватным ракурсе моўнага зруху, які назіраецца ў Беларусі, трасянку, верагодна, можна разглядаць як прамежкавы этап у пераходзе на рускую мову.

Выключна багатую глебу для даследавання “трасянкі” дае слаба распрацаваная ў беларускай лінгвістыцы парадыгма моўных кантактаў (кантактнай лінгвістыкі), якая мае сваю развітую тэрміналогію. У адпаведнасці з некаторымі пастулатамі гэтай парадыгмы і, здавалася б, насуперак відавочнасці, трасянка нават можа не лічыцца “змешанай мовай”
. Даследаванне трасянкі ў рамках гэтай парадыгмы моцна рэкамендуецца.

У рамках тэорыі маўленчай камунікацыі трасянка ўяўляе сабой выключную цікавасць як пэўная стратэгія маўленчых паводзінаў. У рамках сацыяльнай псіхалогіі трасянка можа выклікаць цікавасць як сродак ідэнтыфікацыі пэўных груп людзей або асобных індывідуумаў, важнымі тут былі б такія праблемы як стаўленне да трасянкі, яе ўспрыманне і інш. З пункту гледжання засваення другой мовы, на першы погляд, трасянку перспектыўна было б разглядаць як прамежкавую мову (inter-language). Цікавую сферу прыкладання сілаў знайшлі б у трасянцы таксама культуролагі, дыялектолагі, спецыялісты ў галіне тэорыі дыскурсу, семіётыкі  і г. д і да т. п. 
Наяўнасць гэтых шматлікіх перспектыў аналізу трасянкі можа ствараць ілюзію поўнай метадалагічнай разнагалосіцы. Але пералічаныя “вузка-прыватныя” погляды на трасянку маюць перавагу спецыялізавана-сканцэнтраванага аналізу гэтага феномена. З другога, здаецца, нейкі ўлік сумежных і несумежных ракурсаў, сувязь паміж імі, бадай, маглі б быць карыснымі і пры разглядзе прыватных аспектаў. Так, напрыклад, пры разглядзе трасянкі ў аспекце школьнай педагогікі (у рамках якой важнай катэгорыяй з’яўляецца моўная кампетэнцыя), варта мець на ўвазе і тое, як трасянка праяўляе сябе таксама ў аспекце маўленчай камунікацыі, для якой больш важнай з’яўляецца катэгорыя маўленчай кампетэнцыі. Ва ўмовах блізкароднаснага білінгвізму, які мае месца ў Беларусі, у аспекце сацыялінгвістыкі мала мае сэнсу займацца важнай для школьнага навучання катэгорыяй моўнай кампетэнцыі, затое зноў-такі вельмі істотнай тут з’яўляецца катэгорыя маўленчай кампетэнцыі. 

Калі мець на ўвазе, што большасць названых аспектаў яшчэ толькі пачынаюць распрацоўвацца, і лёгкае і простае “запазычванне” напрацовак сумежных дысцыплін і ракурсаў, “перацяканне” адных у другія пакуль з’яўляецца толькі пажаданнем, то тады тым больш становіцца відавочнай складанасць вывучэння трасянкі ў любым ракурсе. У далейшым выкладанні мы паспрабуем коратка ахарактарызаваць некаторыя праблемы, з якімі сутыкнецца даследчык трасянкі, вывучаючы яе ў рамках агульнай тэорыі мовы і з перспектывы яе суадносін з беларускай літаратурнай мовай.

Мова vs маўленне
Праўдападобна, найбольш фундаментальным разыходжаннем паміж рознымі наяўнымі азначэннямі трасянкі з’яўляецца яе разуменне як асобнай (“трэцяй” пашыранай у Беларусі) мовы, з аднаго боку, і як маўлення (беларускага, рускага або змешанага), з другога. Здаецца, значная частка аўтараў экспліцытна і імпліцытна сцвярджаюць усё ж маўленчы характар трасянкі, і такі погляд здаецца нам абгрунтаваным. Існуе, такім чынам, беларускае маўленне, рускае маўленне і “трасянкавае” маўленне; адначасова ёсць беларуская мова, руская мова, але няма такой мовы як “трасянка”. Здаецца, аднак, што гэты важны падзел паміж маўленнем і мовай рэалізуецца ў розных працах не аднолькава катэгарычна. Пры характарыстыцы трасянкі даволі звычайным з’яўляецца нястрогае ўжыванне (як сінанімічных) поруч аднаго і другога тэрміна: і мова, і маўленне. Параўн.: “В языковой ситуации, сложившейся за последние три десятилетия на территории Беларуси, смешанная речь – реально существующее явление. Под смешанным языком в обществе понимается…»
. «Наравне с русским и белорусским языками существует и промежуточная форма смешанной речи…»
. У адной са сваіх прац Н. Мячкоўская піша пра «диалектно-просторечные идиомы», у іншай – пра “диалектно-просторечную речь»
. У цэлым часам бывае даволі складана вызначыць пазіцыю на гэты конт розных аўтараў або прадстаўнікоў розных нацыянальных школ лінгвістыкі. Так, на думку Г. Бідэра, рускія сацыялінгвісты на адрозненне ад беларускіх характарызуюць трасянку як прамежкавае змешанае маўленне
. Паводле нашых назіранняў, аднак, замежныя аўтары маюць тэндэнцыю часцей і ахвотней глядзець на трасянку як на асобную мову ў параўнанні з беларускімі аўтарамі.

Аднак нават тыя аўтары, якія адстойваюць погляд, згодна з якім беларуская мова і трасянка суадносяцца як мова і маўленне
, у сваіх працах дапускаюць ужыванне выразаў і кваліфікацый, якія могуць дазваляць думаць пра тое, што, поруч з рускай і беларускай мовамі, трасянка з’яўляецца нейкім моўным утварэннем. Так, паводле Г. Цыхуна, трасянка з’яўляецца «варыянтам беларускай мовы»
. Праўдападобна, розныя мовы па-рознаму рэалізуюцца ў маўленні з пункту гледжання “дыстанцыі” паміж канкрэтнай “мовай” і яе канкрэтнымі маўленчымі увасабленнямі; ёсць шматлікія выпадкі, калі мова і яе маўленне адрозніваюцца вельмі істотна. У мове (і тым больш у жывым вусным маўленні) можа назірацца даволі значная колькасць “несістэмных” з‘яў. Кваліфікацыя трасянкі як мовы, з аднаго боку, або як маўлення, з другога, накладала б пэўны адбітак на спосабы яе апісання. У прыватнасці, у выпадку прызнання трасянкі маўленнем немагчыма гаварыць пра напісанне нейкай “граматыкі” трасянкі. Такое прызнанне, аднак, не пярэчыла б магчымасці даследаваць і апісваць пэўныя “сістэмныя” з’явы, уласцівыя трасянцы. Нават калі лічыць трасянку прадуктам пэўнага спантаннага моўнага змешвання, тут застаецца многа месца для вывучэння пэўных рэгулярнасцяў. Цяпер, на адрозненне ад часу з’яўлення першых прац Лабова, калі сам заснавальнік гэтага напрамку быў схільны ўжываць выразы кшталту “нерэгулярная сумесь” (“irregular mixture”), існуе “адзінадушная згода сярод лінгвістаў і іншых навукоўцаў у тым, што паводзіны білінгва ў аспекце моўнага змешвання або пераключэння сістэматычныя, хоць і комплексныя”
.
Трасянка і беларуская літаратурная мова.

Акрамя спецыфікі беларускага дыскурсу аб мове, якому было ўдзелена даволі ўвагі вышэй, празмернаму прэскрыптыўнаму акцэнтаванню разнастайных моўных хібаў, занадта часта трактаваных як адхіленні ад “сапраўднай” мовы (і тым больш празмерна часта трактаваных як “трасянка”), садзейнічаюць некаторыя асаблівасці беларускай літаратурнай мовы.

Беларуская літаратурная мова грунтуецца на аснове народнай. У сувязі з гэтым нярэдка бывае, што ў дыскурсе аб літаратурнай мове ў якасці непрымальных агрэхаў, скіраваных супраць літаратурнай мовы, разглядаюцца некаторыя рысы літаратурнай мовы, якія не знаходзяць пацверджання ў народнай мове народнай. Своеасаблівы “этнаграфізм” моўнай свядомасці кадыфікатараў беларускай мовы, жаданне прыраўнаць літаратурную мову да народнай, атаясаміць іх, штораз адчуваецца ў тых або іншых моўных прадпісаннях, культываваных рознымі кадыфікатарамі ў ХХ стагоддзі, гэты этнаграфізм быў засведчаны ўжо ў самых першых канцэптульных працах беларускіх кадыфікатараў. 

Адзін з першых кадыфікатараў беларускай літаратурнай мовы Язэп Лёсік, погляды якога на стварэнне беларускай літаратурнай мовы сфармуляваліся пад уплывам украінскай даследчыцы А.Курылы, у якасці ўзору літаратурнай мовы пры аналізе многіх граматычных асаблівасцяў шырока карыстаўся мовай фальклору, для засваення носьбітамі самай пажаданай версіі літаратурнай мовы раіў пры магчымасці "вучыцца ў самога народа", а пры адсутнасці такой магчымасці – "уважна чытаць народную вусную творчасць.., а чытаючы, старанна адзначаць усё асаблівае, цікавае, беларускае" (“Некаторыя ўвагі да беларускае літаратурнае мовы”, 1924-1925). У тэрміналагічнай галіне гэты аўтар быў прыхільнікам  этнаграфічнага падыходу фарміравання беларускай навуковай тэрміналогіі, згодна з якім безумоўны прыярытэт павінен аддавацца моўным сродкам, пацверджаным у народнай мове
. Спасылкі найперш на “жывую народную мову, багаты і шматфарбны фальклор” сустракаем у рэкамендацыях рэдакцыі газеты “ЛіМ” 1940 года, у шматлікіх выказваннях, змешчаных у беларускай перыёдыцы ў 1940-я—1960-я гады.
Паколькі, аднак, дзякуючы працам дыялектолагаў, а таксама яшчэ нядаўна шматлікіх пісьменнікаў вясковай тэмы веданне народнай мовы увесь час невымерна і вельмі інтэнсіўна пашыралася, пастолькі беларуская літаратурная мова пастаянна з’яўляецца “закладніцай”, увесь час стаіць перад неабходнасцю “даганяць” наяўны “высокі” ўзровень народнай мовы, увесь час можа разглядацца як “недасканалая”.

Акрамя “народнага” ў беларускай літаратурнай мове вылучаецца і “літаратурны” пласт, наяўнасць якога абумоўлена пэўнымі заканамернасцямі развіцця літаратурнай мовы. Узаемадзейнічаючы адзін з адным, абодва гэтыя пласты маюць сваю спецыфіку засваення, адаптацыі ў рамках беларускай літаратурнай мовы. 

 “Народны” пласт. Пры тым, што ў рамках літаратурнай мовы апора на народныя моўныя сродкі прызнаецца асноўным падыходам, нельга, аднак, сказаць, што ў літаратурнай мовы адназгодна прызнаюцца як “законныя” любыя з’явы, уласцівыя народнай мове. Па-першае, не ўсе зафіксаваныя ў большасці гаворак рысы знайшлі сваё адлюстраванне ў літаратурнай мове. Па-другое, сучасная літаратурная мова неахвотна ўключае ў свой актыўны склад некаторыя новыя, пашыраныя (якія ўжо сталі “народнымі”) і абумоўленыя рускім уплывам з’явы, даволі цвёрда трымаючыся ранейшых, кансерватыўных нормаў (якія ўжо, такім чынам, фактычна з’яўляюцца “ненароднымі”). Падобна да іншых моў меншасцяў
, у беларускай мове існуе разрыў паміж ужывальнай вуснай мовай і стандартнай версіяй мовы – і гэта з’яўляецца фундаментальнай (і ў цяперашнім яе незайздросным статусе – непазбежнай) праблемай яе быцця. Услед за падзелам Э. Хаўгена 1977 года можна гаварыць аб адрозненні “камунікатыўнай” (ужывальнай) нормы і “рытарычнай” нормы стандартнай беларускай мовы.
“Літаратурны” пласт. “Літаратурны” пласт беларускай літаратурнай мовы складаецца са шматлікіх калек, уласных наватвораў, запазычанняў. З аднаго боку, арыентацыя на ўласную словатворчасць мела вельмі вялікае значэнне пры фарміраванні беларускай літаратурнай мовы. З другога боку, запазычванне з рускай мовы таксама мела інтэнсіўны характар. Згодна з падлікамі канца 1950-х гадоў, словы інтэрнацыянальнага паходжання, запазычаныя праз рускую мову, складалі ў беларускай мове прыблізна 13-15 працэнтаў лексічнага складу, а непасрэдныя запазычанні – 3-5 працэнтаў
. Падобнае становішча спарадзіла некаторыя праблемы. Па-першае, некаторыя наватворы да гэтай пары могуць успрымацца як “штучныя”, “ненародныя”  – асабліва людзьмі, якія маюць малое дачыненне да беларускай літаратурнай мовы. Па-другое, значная колькасць запазычанняў з рускай мовы правакуе пэўную амбівалентнасць у дачыненні да іншых сродкаў, якія прабіваюцца  з рускай мовы. Паўстае пытанне: калі “дазволены” адны русізмы, то чаму тады не прымаюцца іншыя?
Ідэнтыфікацыя трасянкі і пытанні ўспрымання.

Тая акалічнасць, што пакуль няма агульнапрызнанай і поўнай  навуковай дэфініцыі трасянкі, можа ўскосна ўказваць на тое, што пры вызначэнні і апісанні трасянкі розныя навукоўцы (аўтар гэтых радкоў у іх ліку) прынамсі ў нейкай меры кіруюцца сваім асабістым успрыманнем гэтага феномена, у значнай ступені пакладаюцца ў тым ліку на сваю інтуіцыю, здагадкі. Усе пагаджаюцца з тым, што трасянка – гэта пэўнае “змяшэнне” элементаў дзвюх моў, аднак як толькі робіцца спроба вызначэння ступені гэтага змешвання, то адразу ж могуць ўзнікаць неаднолькавыя падыходы.

Праблемай з’яўляецца вызначэнне наколькі магчыма (верагодна, з прыцягненнем колькасных дадзеных) максімальна дакладнай ступені змешвання, якая і дазваляла б, здавалася б, дыягнаставаць трасянку на навуковай, а не на суб’ектыўнай аснове. Як справядліва падкрэслівае Герман Бідэр, ва ўсіх ранейшых даследаваннях трасянкі не пазначаецца “з якіх разнавіднасцяў беларускай і рускай моў складаецца трасянка, г. зн. наколькі вялікія ў ёй доля абедзвюх літаратурных моў, беларускіх дыялектаў і рускага прастамоўя”
. Адбываецца гэта, на нашу думку, не выпадкова.
У рамках вывучэння “суржыка” на неабходнасць дакладнага вызначэння ступені змешвання ўказала яшчэ ў 2007 годзе  Л. Масенко
. У выкладанні украінскай даследчыцы гаворка ідзе пра неабходнасць устанаўлення “інтэрферэнцыйнага парогу, за якім пачынаецца працэс моўнай міксацыі”. На нашу думку, дакладнае ўстанаўленне такога парогу (прынамсі для трасянкі) наўрад магчымае.

Насуперак слоўнікавай фіксацыі некаторыя калькі, уласныя наватворы, запазычанні (гл. вышэй) не аднолькава засвоены беларускай мовай і могуць па-рознаму ўспрымацца ў беларускай мове (як “неад’емная” спадчына беларускай мовы vs непажаданыя запазычанні з іншай мовы). Многім звычайным носьбітам беларускай мовы ўласціва выразная ацэначнасць у дачыненні да тых або іншых разнавіднасцей беларускай мовы, а таксама да канкрэтных моўных сродкаў. Такая ж ці нават больш выразная ацэначнасць уласціва і тым носьбітам беларускай мовы, чыё веданне яе можна ацаніць як даволі ці нават вельмі нізкае
. Гэтак змяншэнне колькасці добрых носьбітаў беларускай мовы ўплывае на агульныя грамадскія крытэрыі кваліфікацыі нейкай разнавіднасці мовы як “правільнай”; такія крытэрыі становяцца ўсё менш выразнымі, у тым ліку таму, што меншае колькасць людзей, якія добра ведаюць беларускую мову. Адпаведна, усё больш туманнымі становяцца і крытэрыі выдзялення “трасянкі”.  Пры яе ідэнтыфікацыі часта на агульнае ўражанне могуць ўплываць не столькі колькасныя паказчыкі ў маўленчай плыні рускіх і беларускіх элементаў, колькі наяўнасць у моўным патоку выразных кантрастаў, сутыкненняў “неспалучальнага” або цяжкаспалучальнага. Пры ацэнках чужога маўлення людзям уласціва найперш звяртаць увагу на пэўныя “экстравагантныя”, “нечаканыя” рысы, якія не з’яўляюцца ў чалавека “прыроднымі”. Напрыклад, Б. Шоў у прадмове да “Пігмаліёна” зазначаў, што “сумленны натуральны дыялект трушчобаў вытрымаць куды лягчэй, чым спробу фанетычна ненавучанай асобы пераймаць вульгарны жаргон членаў гольф-клуба”.

У сувязі з гэтым здаецца, што “трэцяя” якасць маўлення на трасянцы, якую выяўляюць некаторыя лінгвісты, з’яўляецца не столькі (прынамсі, не толькі) трэцяй “моўнай” якасцю, якая ўстанаўліваецца на аснове рэальна ўжываных моўных з’яў, колькі з’яўляецца пэўным стэрэатыпам нашага ўспрыняцця змешанага маўлення.

Нястрогі крытэрый успрымання трохі незаўважным спосабам прысутнічае ў некаторых працах, прысвечаныя беларускаму змешанаму маўленню. Так, напрыклад, характарызуючы мову сучаснай вёскі, пры характарыстыцы трох тыпаў маўлення Аляксандр Лукашанец карыстаецца выразамі накшталт „маўленне, якое ацэньваецца і ўспрымаецца (выдзелена намі. – С.З.) як дыялектнае”, „маўленне, якое ўспрымаецца і ацэньваецца як беларуская літаратурная мова”, “маўленне, якое ўспрымаецца і ацэньваецца і ўспрымаецца як руская літаратурная мова”
. У дысертацыі І. Ліскавец былі вылучаны пяць кодаў, што выкарыстоўваюцца ў Мінску, у тым ліку «трасянка”, беларускі „нацыялект” рускай мовы, уласцівы сельскім мігрантам, і беларускі „нацыялект” рускай мовы, уласцівы патомным гараджанам
. Вылучэнне названых кодаў для даследчыцы было нялёгкай справай. З аднаго боку, аўтарка сцвердзіла, што такое вылучэнне здзяйсняецца на падставе атрыманых дадзеных; з другога боку, прызнала, што «межы паміж кодамі размыты лінгвістычна». Разам з тым аўтарка сцвердзіла, што гэтыя межы тым не менш ”рэальныя з пункту гледжання іх успрыняцця”. Нарэшце, аўтарка дысертацыі паведаміла, што асноўным крытэрыем для размежавання кодаў для яе сталі… меркаванні апытаных шасці экспертаў, гэта значыць абаперлася на суб’ектыўныя успрыманні некалькіх чалавек.
Цікавыя назіранні наконт крытэрыя ўспрымання знаходзім у сведчаннях аднаго раманіста аб спробах адрозніць італьянскае маўленне ад іспанскага ў камунікацыі італьянскіх імігрантаў у Лацінскай Амерыцы, дзе стварылася змешаная італьянска-іспанская або італьянска-партугальская змешаная мова cocoliche. У пэўных сітуацыях, сцвярджае аўтар адпаведнага артыкула, “калі моўнае змешванне дасягае пэўнага ўзроўню, цяжка дыферэнцыяваць (іспанізаваную) італьянскую ад (італьянізаванай) іспанскай: адзінае (вылучана намі. – С.З.) адрозненне палягае ў намеры моўцаў выказваць сябе на той або іншай мове”
. Аўтар правёў эксперымент, згодна з якім адзін і той жа інфармант спачатку гаварыў на італьянскай мове, а потым, праз некалькі дзён -- на іспанскай мове. Розніца ў долі італьянскіх або іспанскіх слоў у абодвух выпадках была зусім нязначная. Аўтар прыйшоў да высновы, што ягоны інфармант “больш не адрознівае маўлення на іспанскай ад маўлення на італьянскай. Для яго гэтае адрозненне чыста псіхалагічнае, паколькі яно прыраўноўваецца да яго намеру гаварыць на адной або другой мове”
.
Разважаючы пра розніцу паміж пераключэннем і моўным змешваннем, Р. Познер звярнула ўвагу на тое, што моўнае змешванне намнога больш праблематычнае для даследавання ў сувязі з тым, што важныя пытанні неабходнасці адрозніць змешванне ад запазычванняў, прынятых для канкрэтнага выпадку (nonce-borrowing), а таксама ад іншых тыпаў вар’іравання пакуль не вырашаны
.
Здаецца, пакуль для паспяховага канстатавання факту наяўнасці нейкай “змешанай” мовы пры дапамозе дакладнага вымярэння долі тых або іншых элементаў у разгляданай “сумесі” ў беларускім выпадку няма дастатковых падстаў, а праблема ўспрымання пэўных маўленчых разнавіднасцей у якасці “змешаных” патрабуе спецыяльнага вывучэння.

Заключныя заўвагі

Вывучэнне трасянкі ў Беларусі мае супярэчлівую гісторыю ў сувязі з тым, што дадзеная праблематыка для беларускіх навукоўцаў з’яўляецца пэўнай экзотыкай. Паспяховаму вывучэнню феномена не спрыяла тая акалічнасць, што праблема “змешанай мовы” спачатку актыўна абмяркоўвалася ў папулярным дыскурсе ў аспекце павышэння культуры мовы, а затым стала прадметам палітычных спекуляцый. Узнікненне ў другой палове 1980-х гадоў выраза “трасянка” звязана з вельмі спецыфічным этапам у развіцці моўнай свядомасці беларускай інтэлігенцыі і ідэалагічнай барацьбы за беларускую мову; выкарыстанне гэтага выраза для навуковых мэтаў часам не спрыяе паспяховаму асэнсаванню феномена змешанага беларуска-рускага маўлення. Існуюць шматлікія ракурсы даследавання беларускага змешанага маўлення, якія выходзяць за рамкі лінгвістыкі і сягаюць у сферы сацыялогіі, псіхалогіі, камунікацыі. Адной з перспектыўных магчымасцей вывучэння трасянкі з’яўляецца яе даследаванне ў рэчышчы перцэптуальнай дыялекталогіі, якая асаблівую ўвагу звяртае на стаўленне носьбітаў мовы да розных яе разнавіднасцей.
� У 1998 годзе было выказана меркаванню, згодна з якім тэрмін “трасянка” ўжо замацаваўся ў беларускай лінгвістыцы. Параўн.: Цыхун, Г.  „Трасянка” як аб’ект лінгвістычнага даследавання // Сямешка, Л. І., М. Р. Прыгодзіч (рэд.). Беларуская мова ў другой палове ХХ стагоддзя. Мінск 1998. С. 84. На нашу думку, статус гэтага тэрміна да гэтай пары застаецца няпэўным. 

